Neodkladnú realizáciu Parížskej dohody považuje minister Sólymos za nutnosť

BRATISLAVA. Nevyhnutnosť rýchlej implementácie Parížskej dohody o boji proti klimatickej zmene zdôraznil v stredu na stretnutí Rámcového dohovoru OSN o zmene klímy v Marrákeši slovenský minister životného prostredia László Sólymos, ktorý na schôdzke zastupoval aj EÚ. Ako informovala hovorkyňa ministerstva životného prostredia Petra Stano Maťašovská, Sólymos tiež vyzdvihol dynamické tempo ratifikácie Parížskej dohody na úrovni EÚ a k jej ratifikácii vyzval aj ostatné krajiny, ktoré tak dosiaľ neurobili. „Je dôležité, aby sa na rozhodovacom procese o dôležitých otázkach Parížskej dohody podieľalo čo najviac strán Rámcového dohovoru OSN o zmene klímy. Jej rýchla implementácia je nutnosť," uviedol šéf slovenského envirorezortu. Parížska dohoda, ktorej cieľom je spomaliť otepľovanie Zeme, vstúpi do platnosti 4. novembra. Strany Rámcového dohovoru OSN o zmene klímy sa zhodli, že jej rýchly vstup do platnosti je mimoriadnym úspechom medzinárodného spoločenstva. Sólymos odovzdal oficiálne ratifikačné listiny Parížskej dohody za EÚ aj za Slovensko 7. októbra. Dnešná ministerská schôdzka predchádzala prvému zasadnutiu konferencie strán Parížskej dohody, ktoré bude v tomto marockom meste v novembri. Mestá a obce sú kľúčové pre napĺňanie klimatických a energetických záväzkov Slovenska, a to aj v súvislosti s novými, ešte ambicióznejšími cieľmi, ku ktorým sa EÚ aj Slovensko zaviazali v Parížskej dohode. Na stretnutí Národnej platformy Dohovoru primátorov a starostov o klíme a energetike v Bratislave to povedal vedúci Zastúpenia Európskej komisie na Slovensku Dušan Chrenek. " Je to práve v mestských oblastiach, kde spotrebúvame najviac energie a kde existuje zároveň najväčší priestor na dekarbonizáciu," zdôraznil Chrenek, ktorý za najdôležitejšie považuje zvýšenie energetickej efektívnosti.  Chrenek konštatoval, že finančné bremeno spojené s plnením energetických a klimatických cieľov nebude ležať výhradne na vládach a na samosprávach. Európska únia sa totiž zaviazala, že na aktivity spojené s ochranou klímy vyčlení do roku 2020 až 20 percent svojho rozpočtu, čo predstavuje 180 miliárd eur. Konkrétne Slovensko má v rámci Operačného programu Kvalita životného prostredia vyčlenených 3,13 miliardy eur. Pre samosprávy je významný aj Integrovaný regionálny Operačný program.


Trump navštívi v novembri päť ázijských krajín

Šéf Bieleho domu bude s lídrami štátov rokovať aj o obchodných vzťahoch s regiónom.

WASHINGTON. Americký prezident Donald Trump navštívi počas novembra päť ázijských krajín, v ktorých sa zúčastní na regionálnych summitoch, informoval Biely dom. V čase od 3. do 14. novembra pocestuje do Japonska, Číny, Južnej Kórey, Vietnamu a Filipín. Okrem toho tiež navštívi americký štát Havaj. Biely dom uviedol, že Trumpova návšteva má posilniť medzinárodné odhodlanie čeliť hrozbe zo strany Severnej Kórey a zabezpečiť denuklearizáciu Kórejského polostrova. Trump bude s lídrami krajín rokovať aj o obchodných vzťahoch s regiónom. Zúčastní sa tiež na summite Ázijsko-tichomorskej hospodárskej spolupráce a Združenia národov juhovýchodnej Ázie.


Starostom Nového Mesta chce byť aj spoluzakladeteľ Zelenej hliadky

Matúš Čupka sa bude o dôveru občanov uchádzať ako nezávislý kandidát.

BRATISLAVA. Bezpečnosť, poriadok, vzdelávanie a doprava. To sú priority bratislavského občianskeho aktivistu a spoluzakladateľa Zelenej hliadky Matúša Čupku, ktorý v utorok ohlásil kandidatúru na post starostu bratislavského Nového Mesta v budúcoročných komunálnych voľbách. O dôveru občanov sa bude uchádzať ako nezávislý kandidát. "Po rokoch strávených dobrovoľníctvom v prospech komunity a organizovaním konkrétnych aktivít v prospech občanov mestskej časti by som chcel urobiť ďalší krok na ceste k realizácii mojej vízie moderného mesta a férovej samosprávy pracujúcej pre občana, pre lepšie služby a vyššiu kvalitu života," zdôvodnil Čupka svoje rozhodnutie. Počas svojho doterajšieho pôsobenia ako komunálneho aktivistu, keď sa venoval čistote a čiernym skládkam, zeleni či doprave v meste, ale aj parkovaniu a participatívnemu rozpočtu v mestskej časti, sa podľa vlastných slov stretával aj s odvrátenou tvárou bratislavskej komunálnej politiky, a preto prišiel čas na zmenu a posun novomestskej miestnej samosprávy vpred. Spolupracovať chce s iniciatívou Plán B, ktorá združuje vyše 50 odborníkov a odborníčok na komunálnu politiku a rozvoj. Matúš Čupka je prvým oficiálnym kandidátom, ktorý sa bude uchádzať o funkciu starostu mestskej časti Nové Mesto v komunálnych voľbách v roku 2018. Kľúčové témy a volebný program kandidáta sú zverejnené na webovej stránke.


Od pondelka sa ochladí o sedem stupňov

Cez strednú Európu v týchto chvíľach postupuje od severozápadu studený front.

BRATISLAVA. Meteorológovia avizujú výraznú zmenu v počasí. Po dlhom mimoriadne teplom období babieho leta sa situácia už v najbližších hodinách začne meniť a na Slovensko príde ochladenie. Informuje o tom Slovenský hydrometeorologický ústav (SHMÚ) na sociálnej sieti. "Cez strednú Európu v týchto chvíľach postupuje od severozápadu studený front, za ktorým sa nachádza chladný vzduch. Ten na Slovensko začne prenikať už v pondelok (28. 10.) po prechode tohto frontu, pričom prúdenie chladného vzduchu od severozápadu až severu bude pokračovať aj v ďalších dňoch," spresnili meteorológovia. Znamená to, že teploty vzduchu na úrovni vyše dvadsiatich stupňov Celzia boli v nedeľu na Slovensku posledný raz v tomto mesiaci. "V aktuálnych predpovedných materiáloch nič nenasvedčuje tomu, že by sa k nám takto teplý vzduch mal v úvode novembra vrátiť," podotkol SHMÚ. Z nedeľných 18 až 23 stupňov Celzia sa v pondelok ochladí na 11 až 16 stupňov Celzia, na severe krajiny to bude len okolo deviatich stupňov Celzia. "Práve na severe bude zmena najvýraznejšia a tu sa teplota oproti nedeli zníži o viac ako desať stupňov Celzia. V utorok (29. 10.) denné maximá poklesnú o ďalších zhruba päť stupňov Celzia, teda na päť až 11 stupňov Celzia, pričom približne takáto teplota sa udrží aj v ďalších dňoch," spresnili meteorológovia. Postupne sa podľa nich pridajú aj nočné mrazy, pričom v dolinách a kotlinách teplota postupne klesne na mínus štyri až mínus osem stupňov Celzia, výnimočne aj menej. Najchladnejšie ráno by podľa predpovedí malo byť to štvrtkové (31. 10.). Poklesne aj hranica sneženia, na severe môže prechodne snežiť už aj v stredných polohách.


Mexická polícia objavila v kamióne 150 migrantov

Vodič vybočil z jazdného pruhu a takmer narazil do hliadkujúceho policajného auta.

MEXIKO. Mexická federálna polícia objavila v nákladnom priestore kamiónu 150 migrantov, ktorí boli niekoľko dní bez vody a jedla. Informovala o tom v noci na stredu agentúra AP. Medzi utečencami, ktorí pochádzali najmä z Guatemaly, Hondurasu a Salvádora, bolo 66 maloletých a 36 žien. Šiesti migranti boli pôvodom z Ekvádoru. Mexický úrad pre verejnú bezpečnosť v utorok uviedol, že polícia vozidlo zastavila na diaľnici v štáte Veracruz na východe krajiny. Stalo sa to po tom, ako vodič kamiónu vybočil zo svojho jazdného pruhu a takmer narazil do hliadkujúceho policajného auta. Vozidlo, v ktorom boli migranti nájdení, údajne prepravovalo ovocie a zeleninu. Keď ho však príslušníci polície zastavili, počuli, ako na jeho steny búchajú ľudia prosiaci o pomoc. Ako pripomenula AP, za posledné týždne polícia našla v kamiónoch stovky migrantov, ktorí boli ukrytí v nákladných častiach vozidiel.


Kanada: Medzi obeťami útoku dodávkou sú aj dvaja Juhokórejčania

Obvinený muž bol minulý rok krátko príslušníkom kanadských ozbrojených síl.

TORONTO. Dvaja občania Južnej Kórey sú medzi desiatimi ľuďmi, ktorí prišli v pondelok o život, keď vodič dodávky vrážal v kanadskom Toronte do ľudí na chodníku. Informovala o tom v utorok juhokórejská tlačová agentúra Jonhap s odvolaním sa na vládnych predstaviteľov. Jeden Juhokórejčan bol pri vyčíňaní 25-ročného Aleka Minassiana vážne zranený. Jednu z obetí identifikovali ako 20-ročnú Kanaďanku Anne Marie D'Amicovú, ktorá pracovala pre investičnú firmu so sídlom v USA. Kanadský sudca obvinil v utorok Minassiana z desiatich vrážd prvého stupňa a 13 pokusov o vraždu. K obvineniam sa nevyslovil a pred súd má znovu predstúpiť 10. mája. Vláda v utorok informovala, že obvinený muž bol minulý rok krátko príslušníkom kanadských ozbrojených síl. Tie opustil po 16 dňoch základného výcviku. Minassian z torontského predmestia Richmond Hill v pondelok okolo poludnia miestneho času vrážal s bielou dodávkou do chodcov na rušnej obchodnej ulici v severnej časti Toronta na úseku dlhom niekoľko sto metrov. Prišlo pri tom o život desať ľudí a 15 utrpelo zranenia. Kanadská polícia predpokladá, že išlo o úmyselný čin, jeho motív sa stále vyšetruje. Kanadský premiér Justin Trudeau odmietol, že by išlo o terorizmus, a uviedol, že podľa úradov národná bezpečnosť nie je ohrozená.


Nemecká ministerka chce zakázať ľahké plastové tašky

Návrh Schulzeovej musí schváliť parlament.

BERLÍN. Nemecká ministerka životného prostredia chce zakázať používanie ľahkých plastových tašiek v maloobchodných predajniach. Svenja Schulzeová v piatok uviedla, že prostredníctvom tohto kroku chce "odradiť ľudí od zahadzovania vecí, ktoré používajú len niekoľko minút", no ktoré znečisťujú životné prostredie ďalších niekoľko desiatok rokov. Jej zákon musí ešte schváliť parlament. Do návrhu zahrnula aj plastové tašky, ktoré sú označené ako "biologicky odbúrateľné", čo je podľa političky "podvod".


Trump sa podľa správy vyšetrovateľa Muellera s Rusmi nespolčil

WASHINGTON. Zvláštny vyšetrovateľ FBI Robert Mueller podľa amerického ministerstva spravodlivosti nedospel k záveru, že Trumpov volebný tím a jeho poradcovia koordinovali svoju činnosť s Ruskom. Vyplýva to z listu, ktorý v nedeľu právnym výborom Kongresu zaslal minister spravodlivosti a generálny prokurátor William Barr. Z listu, ktorý zhŕňa závery Muellerovej správy, rovnako podľa AP plynie, že Muellrové dôkazy nestačia k rozhodnutiu o tom, či Trump bránil výkonu spravodlivosti. Barr uviedol, že Mueller vyhodnotenie Trumpovej činnosti nechal na ministerstvo spravodlivosti. Mueller a jeho tím takmer dva roky mapovali možné spiknutie Trumpovho volebného štábu s Moskvou pred americkými prezidentskými voľbami v roku 2016. Teraz prácu ukončili a Mueller v piatok večer odovzdal závery ministrovi spravodlivosti Barrovi. Ten má teraz osud informácií z ostro sledovaného vyšetrovania vo svojej moci a rozhodol o tom, v akej forme zistenia prezentovať Kongresu. Barr uviedol, že spolu so svojim námestníkom Rodom Resensteinom dospeli k záveru bez toho, aby sa zaoberali ústavnými otázkami týkajúcimi sa vznesenia obvinenia proti prezidentovi. Mueller v rámci vyšetrovania obvinil desiatky osôb, medzi nimi aj spolupracovníkov Trumpovej predvolebnej kampane. Jeho vyšetrovanie objasnilo ruský útok na americký politický systém a Trumpovu kampaň vykreslilo ako dychtivú zneužiť hacknuté e-maily demokratickej strany so zámerom ublížiť jeho súperke o prezidentské kreslo, Hillary Clintonovej. Odhalilo tiež lži, aké používali Trumpovi poradcovia na zakrytie svojich kontaktov s Ruskom, približuje agentúra AP. Barrove závery sa nepozdávajú opozičným demokratom. Šéf justičného výboru Snemovne reprezentantov amerického Kongresu, demokrat Jerrold Nadler už avizoval, že William Barr bude čoskoro v celej záležitosti predvolaný na vypočúvanie. Podľa neho by mal vysvetliť určité veľmi "znepokojivé nezrovnalosti" a to, ako ministerstvo postupovalo v záverečnej fáze rozhodovania. Nadler na Twitteri zdôraznil, že Robert Mueller vyšetroval celú kauzu 22 mesiacov, zatiaľ čo "ministrovi Barrovi trvalo dva dni, kým oznámil americkému národu, že prezident je očistený a že ministerstvo spravodlivosti vo veci nič nepodnikne". Na Barrovu správu už reagoval aj Biely dom. Muellerove zistenia prostredníctvom hovorkyne Sarah Sandersovej označil za "úplné a absolútne očistenie prezidenta Spojených štátov". "Osobitný vyšetrovateľ nenašiel žiadnu tajnú dohodu a nenašiel nijaké marenie (spravodlivosti). Barr a Rosenstein ďalej určili, že nedošlo k mareniu (spravodlivosti). Zistenia ministerstva spravodlivosti sú absolútnym a úplným oslobodením prezidenta Spojených štátov," povedala Sandersová. Na správu už medzičasom na Twitteri obdobne reagoval aj samotný Trump. "Nijaká tajná dohoda, nijaké marenie, absolútne a úplné oslobodenie. Udržme Ameriku veľkou!" napísal. Trump akékoľvek spolčovanie sa s Ruskom dlhodobo odmietal a na Robert Muellera a jeho tím neustále útočil, pričom jeho vyšetrovanie označoval za "hon na čarodejnice".


Agrorezort rozširuje podporu aj na pestovanie jahôd či bazy

Žiadosti o priame podpory sa budú predkladať tak ako každý rok k 15. máju.

BRATISLAVA. Ministerstvo pôdohospodárstva rozširuje podpory pre poľnohospodárov aj na pestovanie jahôd, lieskových orechov, bazy, či ruže jabĺčkovej. Pestovatelia zeleniny a rajčiakov budú mať predĺžené lehoty na podanie dokladov Pôdohospodárskej platobnej agentúre (PPA), informoval hovorca ministerstva Vladimír Machalík. Ministerstvo vníma zvýšenie diverzifikácie pestovaných plodín na Slovensku ako nevyhnutnú súčasť prípravy na klimatické zmeny a na zabezpečenie potravinovej bezpečnosti krajiny. "Rozširuje preto rozsah druhov ovocia a krmovín, na ktoré bude poskytovať podporu poľnohospodárom. Zároveň predlžuje pestovateľom zeleniny a rajčiakov lehotu na dodanie podkladov PPA o štyri a pol mesiaca," spresnil. "Rôznorodosť plodín pestovaných na Slovensku je nedostatočná. Ovplyvňuje to nielen pôdu, ale aj opeľovačov - včely. A vplyv to má aj na podnikanie poľnohospodárov. Masovo pestované plodiny ako je repka, kukurica, slnečnica, pšenica totiž podliehajú veľkým cenovým výkyvom na svetových trhoch. Som si istá, že domáci bazový sirup, jahody, či lieskové orechy si rozhodne nájdu medzi slovenskými spotrebiteľmi fanúšikov," uviedla ministerka pôdohospodárstva Gabriela Matečná. Ministerstvo preto rozširuje podporu z poľnohospodárskych fondov Európskej únie. V rámci opatrení diverzifikácie budú môcť farmári získať podporu z priamych platieb aj na jahody, bazu čiernu, liesku obyčajnú, či ružu jabĺčkovú. Tie tak pribudnú k doteraz podporovaným plodinám ako sú egreše, maliny, ríbezle a kôstkoviny - broskyne, marhule, nektárinky, slivky, čerešne, višne. V rámci podpory ekologizácie (tzv. greening), ktorý sa zameriava na zlepšovanie ekologickej stránky poľnohospodárstva, zmierňovania klímy a zlepšovanie biodiverzity, rozširuje ministerstvo zoznam podporovaných krmovín o lupinu bielu a lupinu úzkolistú. Žiadosti o priame podpory sa budú predkladať PPA tak ako každý rok k 15. máju.


Trenčín odolal na strelnici v Rotterdame. V boji o Európsku ligu ho čakajú Cyperčania

Slovan (preview)

Trenčín (preview)

Problémy Slovana

Sťažnosť na UEFA

Slovan (online)

Trenčín (online)

Súhrn vš. duelov

Ako Trenčín odolal

Slovan a výtržnosti

Postup Trenčína (FOTO)

Nahnevaný van Persie

Filozofia šéfa Trenčína

Zahodené šance Slovana

ROTTERDAM, BRATISLAVA. Futbalisti AS Trenčín potvrdili senzačný postup cez veľkého favorita Feyenoord Rotterdam a naďalej sú v hre o postup do skupinovej fázy Európskej ligy. Trenčania minulý týždeň v úvodnom zápase tretieho predkola súťaže na domácej pôde zdolali holandský tím nečakane hladko 4:0 a pred odvetou boli vo veľmi výhodnej pozícii. Šancu z rúk napokon nepustili, v Rotterdame dosiahli remízu 1:1. Teraz ich čaká play off, v ktorom bude ich súperom AEK Larnaka. Cyperský tím poľahky postúpil cez Sturm Graz po víťazstvách 2:0 na rakúskej pôde a 5:0 doma. Víťaz tohto súboja si už zaistí účasť v skupinovej fáze Európskej ligy. Prvý zápas je na programe o týždeň vo štvrtok 23. augusta na Slovensku, odveta bude o týždeň neskôr na Cypre. "Trenčín prvýkrát vyradil veľký klub ako Feyenoord. Je to veľké ocenenie pre všetkých, ktorí na tom pracovali dlhé roky," citovala trénera Trenčína Ricarda Moniza agentúra TASR. Trenčania uhrali v Rotterdame naoko pohodlný výsledok. Z odvety pritom mohla byť poriadna dráma, ak by sa Feyenoordu darilo premieňať šance. A mal ich veru dosť. Domáci skórovali už v 8. minúte, keď po rohu presne hlavičkoval Botteghin. Eufória na štadióne však trvala len chvíľku. Už o minútu nato získali Trenčania v strede poľa loptu. Domáci sa sťažovali na faul, ale hra pokračovala. Po rýchlej kombinácii sa ocitol sám pred bránkou Antonio Mance a vyrovnal. Chorvátsky útočník dal v prvom zápase hetrik, takže proti Feyenoordu to bol už jeho štvrtý gól. V tej chvíli platilo, že holandský tím potreboval na postup streliť päť gólov. Zdalo sa, že je rozhodnuté. Ale nemuselo to platiť. Po inkasovanom góle bol Feyenoord chvíľu zaskočený, ale postupne sa dostal do hry. Získaval prevahu a dostával sa do veľkých šancí. V závere polčasu mohli domáci streliť aj päť či šesť gólov. Napríklad v 38. minúte trenčiansky obranca James Lawrence v poslednej chvíli vykopol loptu smerujúcu do prázdnej bránky. "Základ úspechu sme položili už v prvom zápase. V odvete sme rýchlo vyrovnali. Bolo to dôležité, súpera to na chvíľu utlmilo. Museli sme viac brániť, čo je pre nás nezvyčajné, ale aj to sú skúsenosti," vravel tréner Moniz, ktorý je rodákom z Rotterdamu a vo Feyenoorde v minulosti pôsobil ako asistent trénera. Trenčín má aj holandského majiteľa a v jeho kádri je viacero jeho krajanov. Jeden z nich Joey Sleegers mohol krátko po prestávke Trenčanov upokojiť, ale veľkú príležitosť nevyužil. A tak opäť búšili domáci. Lenže naďalej bez gólového efektu. Brankár Igor Šemrinec vychytal v 66. minúte aj veľkú šancu najväčšej hviezdy Feyenoordu Robina van Persieho. O minútu neskôr vytlačil ďalšiu strelu na žrď. "Lietalo to tam od prvých minút a som rád, že sme to ustáli bojovnosťou. Chalani sa hádzali do striel, mali sme aj šťastie. Veľmi dôležité a zlomové bolo, že sme po inkasovanom góle dokázali ihneď vyrovnať," vravel brankár Šemrinec. Záver zápasu si už Trenčania postrážili. Senzačne vyradili súpera, ktorý má viac ako 20-násobne vyšší rozpočet. Podľa webu transfermarkt.de je súhrnná hodnota kádra Feyenoordu o sto miliónov eur vyššia než v prípade Trenčína. "Je to veľké sklamanie. Minulý týždeň sme prežili zlý zápas, teraz naopak veľmi dobrý, ale nepremenili sme mnoho šancí. Páči sa mi, že moji krajania odvádzajú dobrú prácu v zahraničí, no ako tréner Feyenoordu som sklamaný," reagoval kouč domácich Giovanni van Bronckhorst.


Peniaze z koncertov použijú na obnovu organu

Rehoľa Milosrdných bratov pripravila cyklus večerných koncertov.

BRATISLAVA. Rehoľa Milosrdných bratov pripravila na leto cyklus večerných koncertov. Financie z koncertov chcú rehoľníci použiť na obnovu organu v kostole Navštívenia Panny Márie na Námestí SNP. Ako informoval organista Lukáš Kunst, ide o benefičné podujatia, ktoré potrvajú do 24. augusta. "Organ bol postavený koncom 18. storočia. Jeho autor je neznámy. V 20. storočí ho zmodernizovali - skriňa sa zachovala, avšak interiér organu je dispozične zmenený. Je to pneumatický organ. Pri tomto type nástroja sa dosť často vyskytujú poruchy, ktoré je potrebné opraviť," povedal Kunst. Organ doteraz nebol vo väčšej miere opravovaný. "Funguje na 30 percent, často len za priaznivého počasia. Vlhkosť vzduchu totiž pôsobí na opotrebované časti hudobného nástroja," povedal organista. Po oprave spríjemní nielen liturgické úkony, čo je jeho hlavným poslaním, ale zároveň Bratislava získa ďalší nástroj využiteľný na koncertné účely. Podporiť obnovu organu bude možné dobrovoľným vstupným. V rámci cyklu letných večerných koncertov sa predstavia študenti operného spevu a konzervatória v Bratislave (27.7.). Pripravené je aj podujatie Organ v záhrade (10.8.). Cyklus uzavrie koncert z dielne francúzskych hudobných velikánov (24.8.). Koncerty budú v záhrade areálu Univerzitnej nemocnice s poliklinikou Milosrdných bratov.


Klopp dostal ponuku na predĺženie kontraktu s Liverpoolom

Kloppova súčasná zmluva má platnosť do júna 2022.

LIVERPOOL. Majitelia FC Liverpool majú po triumfe v Lige majstrov eminentný záujem o udržanie Jürgena Kloppa na lavičke anglického futbalového klubu. Vedenie "The Reds" už pre nemeckého kormidelníka údajne pripravuje nový kontrakt, informoval klubový web. Ten súčasný má platnosť do júna 2022, no majitelia Liverpoolu si chcú služby Kloppa zaistiť na ešte dlhší čas. Päťdesiatjedenročný rodák zo Stuttgartu pôsobí na Anfielde od roku 2015, predtým viedol Borussiu Dortmund (2008-2015) a Mainz 05 (2001-2008).


Státisíce ľudí demonštrovali za ženské práva a proti Trumpovi

Podujatia nadväzovali na protesty, ktoré sa konali pred rokom, v čase, keď Trump nastupoval do úradu.

LOS ANGELES. Státisíce ľudí v Spojených štátoch aj vo viacerých iných krajinách sa v sobotu zúčastnili na demonštráciách na podporu ženských práv a proti sexuálnemu obťažovaniu. Väčšina z týchto podujatí mala aj ďalší motív - protest proti americkému prezidentovi Donaldovi Trumpovi v deň prvého výročia jeho inaugurácie. Podujatia nadväzovali na podobné protesty, ktoré sa konali pred rokom, v čase, keď Trump nastupoval do úradu. Ďalšie podobné demonštrácie sú naplánované na nedeľu, uskutočnia sa okrem iného v Miami, Melbourne či v Mníchove. Na sobotňajších demonštráciách sa zúčastnilo viacero známych osobností ako napríklad herečky Jane Fonda, Natalie Portman či Scarlett Johansson. V Ríme sa davu prihovorila aj herečka Asia Argento, ktorá minulý rok ako prvá obvinila zo znásilnenia amerického filmového producenta Harveyho Weinsteina a pomohla tým naštartovať silnejúce celosvetové hnutie proti sexuálnemu obťažovaniu zo strany mužov.Víkendové demonštrácie majú aj svojich kritikov, niektorí tvrdia, že sa zbytočne mieša téma sexuálneho obťažovania žien s témou Trumpovho pôsobenia v prezidentskom úrade a silnejú aj hlasy, podľa ktorých sa to s bojom proti sexuálnemu obťažovaniu údajne už preháňa a mení sa na "hon na čarodejnice". Tento názor začiatkom januára vyslovilo napríklad sto prominentných francúzskych žien vrátane herečky Catherine Deneuve či spisovateľky Catherine Millet. Svojrázny, ironicky ladený odkaz poslal v sobotu demonštrantkám a demonštrantom aj samotný Trump. Prostredníctvom svojho obľúbeného komunikačného kanála im odkázal, že je "perfektný deň" na oslavu ekonomických úspechov jeho vlády, z ktorých profitujú aj ženy."Choďte tam a oslávte ten historický míľnik (Trumpov rok v úrade - pozn. SITA), bezprecedentný ekonomický úspech a tvorbu bohatstva, ktoré sme za tých 12 mesiacov zaznamenali. Najnižšia nezamestnanosť žien za 18 rokov!" napísal Trump na Twitter.


Drucker nevylúčil dofinancovanie zdravotníctva v budúcom roku

Podotkol, že celkové príjmy z verejného zdravotného poistenia budú historicky najvyššie.

BRATISLAVA. Minister zdravotníctva Tomáš Drucker nevylučuje možné dofinancovanie zdravotníctva v budúcom roku. Nedovolí si to však tvrdiť ako hotovú vec. K takémuto kroku by podľa neho mohlo dôjsť vtedy, ak by v roku 2018 došlo k takým legislatívnym zmenám, ktoré by mali negatívny dosah na príjmy vo verejnom zdravotnom poistení. Ako príklad uviedol zavedenie 13. a 14. platu v priebehu budúceho roka. Povedal to v piatok v parlamente. Budúcoročnú sadzbu za poistencov štátu vo výške 3,71 percenta označil Drucker za historicky najnižšiu. Na druhej strane však podotkol, že celkové príjmy z verejného zdravotného poistenia budú historicky najvyššie, viac peňazí má ísť do systému od ekonomicky aktívnych ľudí. Minister je proti rečiam, že zrušenie odvodovej odpočítateľnej položky (OOP) pre zamestnávateľov bolo vymyslené narýchlo a bez verejnej diskusie. "Hovoril som o tom už v septembri a októbri v diskusiách aj v pléne NR SR," povedal Drucker. Priznal, že zrušenie OOP malo byť účinné až od roka 2019, "no vzhľadom na opatrenia, ktoré sa robia, s tým bolo treba prísť rýchlo". Napriek tomu to nedávno podľa jeho slov komunikoval s niektorými zástupcami zamestnávateľov a zamestnancov. Drucker argumentuje, že zavedenie OOP v roku 2015 bolo jednorazovým opatrením na zlepšenie zamestnanosti. Keďže miera nezamestnanosti podľa neho klesla na 6,4 percenta, dôvody na jej existenciu podľa neho pominuli a účel naplnila. Pripomenul, že výpadok na verejnom zdravotnom poistení sa nekompenzoval a tieto peniaze v zdravotníctve chýbali. "Peniaze sa vrátia späť do zdravotného poistenia, tam, kde boli aj kam patria," dodal.


Vietnam poslal do väzenia vyše 20 ľudí za terorizmus a rozvratnú činnosť

Súd v Hočiminovom Meste vyniesol rozsudok za aprílový bombový útok na tamojšom medzinárodnom letisku.

HANOJ. Vietnamské súdy poslali v stredu za mreže vyše 20 ľudí, ktorých uznali vinnými z terorizmu a rozvratnej činnosti. Vo štvrtok o tom informovali štátne médiá. Súd v Hočiminovom Meste odsúdil 14 ľudí za aprílový bombový útok na tamojšom medzinárodnom letisku, za ktorý dostali tresty odňatia slobody v rozmedzí päť až 16 rokov. Incident, pri ktorom páchatelia napojení na exilovú skupinu Provizórna ústredná vláda Vietnamu, použili zápalnú bombu spôsobil na mieste chaos, nikto však pri ňom nezomrel. V provincii Binh Dinh zase súd poslal za mreže deväť ľudí, ktorých uznal vinnými z pokusu o prevrat a šírenie propagandy proti štátu. Tohto prečinu sa dopustili vo februári, keď v jednej z obcí rozdávali letáky, očierňovali vodcov krajiny a vyzývali ľudí k zvrhnutiu vlády. Súd im vymeral tresty od troch do 14 rokov za mrežami.


Vo Washingtone sa lúčili so senátorom McCainom, Trump sa nezúčastnil

Medzi hosťami sú aj Barack Obama a George W. Bush.

WASHINGTON. Bývalí americkí prezidenti Barack Obama a George W. Bush vzdali v sobotu vo Washingtone úctu zosnulému senátorovi Johnovi McCainovi, ktorý 25. augusta vo veku 81 rokov podľahol rakovine mozgu. Ako prvá na takmer trojhodinovej poslednej rozlúčke v Národnej katedrále prehovorila McCainova dcéra Meghan, ktorá popri emotívnej pocte otcovi zároveň kritizovala agendu prezidenta Donalda Trumpa. "Ameriku Johna McCaina netreba znovu robiť skvelou, pretože Amerika vždy bola skvelá," povedala za potlesku, odkazujúc na Trumpovo známe heslo. Naznačila tým zároveň smerovanie ďalších príhovorov.George W. Bush, ktorý porazil McCaina v republikánskych primárkach pred prezidentskými voľbami v roku 2000, vyzdvihol McCainovu "kombináciu odvahy a slušnosti" a zároveň poznamenal, že "neznášal zneužívanie moci". Barack Obama, ktorý sa dostal k slovu po ňom, skonštatoval, že obaja boli vďaka McCainovi lepšími prezidentmi. "Zišli sme sa tu, aby sme oslávili výnimočného muža, bojovníka, štátnika, patriota, ktorý stelesňoval to najlepšie z Ameriky," uviedol a zároveň poznamenal, že i keď bol McCain konzervatívnym politikom, "chápal, že niektoré princípy presahujú politiku a niektoré hodnoty presahujú stranu". Vyzdvihol tiež McCaina ako obhajcu "slobodných a nezávislých médií" a ocenil, že vystupoval proti "ohýbaniu pravdy pre politické účely". Obama bol McCainovým demokratickým protikandidátom v prezidentských voľbách v roku 2008.  Súčasný prezident Donald Trump sa na rozlúčke nezúčastnil. Senátorova rodina sa totiž jasne vyjadrila, že nie je vítaný. Spomedzi členov jeho administratívy prišli napríklad prezidentova dcéra Ivanka, zať Jared Kushner, národný bezpečnostný poradca John Bolton, minister obrany James Mattis alebo personálny šéf Bieleho domu John Kelly. Trump zatiaľ trávil čas na svojom golfovom ihrisku vo Virgínii.V prvom rade na ceremónii sedeli napríklad aj Michelle Obamová, Laura Bushová, Bill a Hillary Clintonovci, Dick Cheney či Al Gore. McCainovo telo previezli najprv vo štvrtok z jeho domu do kostola vo Phoenixe na spomienku, ktorú viedol bývalý viceprezident Joe Biden. Následne ho premiestnili do washingtonského Kapitolu, kde mu mohla vzdať poctu široká verejnosť. Cestou do katedrály sa dnes smútočný sprievod zastavil pri pamätníku veteránom vojny vo Vietname, kde McCainova vdova Cindy položila veniec. John McCain bol šesťnásobným senátorom, pričom v americkom Senáte pôsobil 30 rokov. Bol veteránom vojny vo Vietname, kde v roku 1967 zostrelili jeho lietadlo. Ďalších viac ako päť rokov strávil v zajatí, kde čelil aj mučeniu. Kandidoval tiež za prezidenta USA. Pochovajú ho v nedeľu počas súkromného obradu na Námornej akadémii v Annapolise v štáte Maryland.Informácie pochádzajú z agentúry AP, webstránky www.bbc.com a archívu agentúry SITA.


Opravy sa ešte neskončili, začali prerábať ďalšiu z dôležitých ciest

Mesto si na opravy vyhradilo tento rok o desať miliónov viac ako vlani.

BRATISLAVA. Rozkopané cesty, viaceré obmedzenia, zúžené pruhy, preložené priechody pre chodcov či dočasné semafory. V meste sa to už niekoľko týždňov hemží robotníkmi a veľkými strojmi. Kto denne cestuje, musí počítať toto leto s viacerými obmedzeniami. Bežné ranné či popoludňajšie zápchy zhoršujú veľké opravy ciest, chodníkov či zastávok mestskej hromadnej dopravy. S blížiacim sa termínom komunálnych volieb pribúdajú postupne opravy aj hlavných ťahov, ako je napríklad Račianska ulica. Jej opravu odštartovalo mesto začiatkom tohto týždňa, potrvať by mala najneskôr do konca júna. Mesto opravuje cesty či chodníky prakticky každé leto, tento rok bude takýchto zásahov oveľa viac ako vlani či predvlani. V roku 2016 sa v meste opravovalo zhruba 50 kilometrov ciest, o rok neskôr necelých 30 kilometrov. V tomto roku sa má vynoviť až sto kilometrov jazdných pruhov, časť z nich už dokončili. Na obnovu ciest má magistrát pripravených 16 miliónov eur, čo je o desať miliónov eur viac ako v minulom roku. "Sedem miliónov eur dá na cesty mesto zo svojho rozpočtu, ďalších deväť miliónov bude z balíka peňazí, ktoré v hlavnom meste na opravu ciest vyčlenila vláda," povedala hovorkyňa magistrátu Zuzana Onufer. Väčšinu opráv ciest a chodníkov chce hlavné mesto stihnúť do konca leta. Pre vodičov to znamená strpieť obmedzenia na viacerých miestach vrátane najvyťaženejších úsekov. Z pohľadu vodičov aj chodcov to kriticky vyzerá najmä v Starom Meste, kde už niekoľko týždňov opravujú Cintorínsku, Rajskú či Lazaretskú. V okolí Mlynských nív sú zúžené pruhy a vysoká premávka veľkých nákladných áut už od mája, keď sa začala prestavba autobusovej stanice. Museli tu vylúčiť premávku trolejbusov, čo pre cestujúcich znamená dočasne využívať náhradné spoje. Mesto si naplánovalo na tento rok opravy viacerých dôležitých cestných ťahov. Medzi nimi sú napríklad Panónska, Dolnozemská, Lamačská či Bajkalská, kde sa už práce skončili. Najviac trpezlivosti budú teraz vodiči potrebovať najmä v okolí Račianskej ulice. "Opravovať sa bude úsek od križovatky Nobelova po križovatku Hečkova obojsmerne," upozorňuje mesto. Od 12. mája sa opravuje Hodonínska ulica v Lamači, po ktorej by mali vodiči jazdiť opäť od začiatku júna. Po novom by táto ulica mala byť jednosmerná od diaľničného podjazdu na konci ulice Janka Alexyho smerom na Lamač. Oprava Hodonínskej bude mať osem etáp a opravy či zmeny sa dotknú aj priľahlých ulíc. Mesto od 22. mája opravuje aj Budatínsku a Brniansku ulicu, obe by malo odovzdať do plnej prevádzky ešte pred koncom júna. Nie všetky cesty však budú opravené do začiatku školského roka. Na niektoré si budú musieť vodiči počkať až do konca septembra či októbra. Presný harmonogram magistrát zatiaľ nezverejnil. Časť peňazí, ktoré má mesto naplánované na opravy komunikácií, pôjdu nielen na lepšie cesty bez výtlkov, ale aj na chodníky. Samospráva niekedy dá opraviť ulicu a na cestu položí nový asfalt, priľahlé chodníky však ostanú nedotknuté. To sa stalo napríklad v mestskej časti Vrakuňa, keď budovali novú Podunajskú ulicu. "Závisí to od peňazí," vraví starosta Vrakune Martin Kuruc. Časť chodníka sa podarilo vynoviť, zvyšok ostal nezmenený. Kuruc sľubuje, že chodník opravia ešte do konca roka. Tento rok si mesto vyčlenilo časť peňazí aj na rekonštrukciu zastávok MHD, dovedna by ich mali byť približne tri desiatky.


PÍŠE ZUZANA GABRIŽOVÁNa čom sa vlastne zhodli a rozišli lídri dvadsaťsedmičky

Flexibilnej solidarite ako prístupu k riešeniu migrácie dotknuté krajiny neveria. Ako sa môžu spoľahnúť, či a akej pomoci sa im dostane?

Autorka je analytička Euractiv.sk Lídri sa v piatok večer po bratislavskom summite rozpŕchli, rozpačitosť ostala. Otázka, na čo to bolo dobré, je legitímna a jednoznačná. Odpoveď už menej. Iste, časy a situácia by možno zniesli aj väčšiu rozhodnosť ako tú, ktorú nachádzame v texte bratislavskej deklarácie. Na druhej strane, aj keď Únia v Bratislave neposkočila dramaticky dopredu, podarilo sa jej aspoň na chvíľu sa nadýchnuť. Základná rada v každej kritickej situácii predsa znie – zhlboka sa nadýchnuť a počítať do desať. Dôvera v Únii za posledné roky, v tom ostatnom asi najviac, trpela. Kto je na vine je iná debata. Pre niekoho sú to tí, čo kašlú na pravidlá, pre iných tí, ktorí na nich bazírujú bez ohľadu na dôsledky. Prípadne je to od reality odtrhnutá Európska komisia, naivná Merkelová alebo populistická stredná Európa. Či už neplatí nič z tohto, alebo trochu všetko, chýbajúca dôvera je problém. Úniu nedržia pohromade a funkčnú len zmluvné záväzky a legislatívne postupy, ale na medzivládnej úrovni najmä krehká sieť ochoty udržiavať EÚ v politickej kondícii napriek občasnej frustrácii z partnerov sediacich za stolom. Môžeme špekulovať, aké motivácie a očakávania boli za „Good idea, Slovakia“ - urobme si summit. Nápad sa datuje ešte pred britské referendum. Nemusíme však špekulovať pri konštatovaní, že nevyriešil ani brexit, ani migráciu, ani nenašiel všeliek na stav ekonomiky a súvisiace sociálne jazvy. Ktokoľvek, kto niečo také očakával, buď nevie o európskej politike vôbec nič, alebo má problém s manažovaním očakávaní, prípadne oboje. Ani ambícia schôdzky hrať to na základnú jednotu celkom nevyšla. Uhrali to ale so slušným výsledkom 25:2. Taliansko a Maďarsko si komunikačne išli svoje. Treba však zásadne rozlišovať obsahovú frustráciu Mattea Renziho a jeho uveriteľný záujem o fungujúcu a integrovanú úniu a trucom Viktora Orbána s blížiacim sa referendom o kvótach, ktoré má en bloc legitimizovať všetko, čo vláda v Budapešti Únii vyčíta. Na poli migrácie bratislavský summit zopakoval, čo je jasné už nejaký čas. Máme v Únii silnú zhodu v novej kvalite riadenia a kontroly vonkajších hraníc (pohraničná stráž, systém ETIAS pre cestujúcich z bezvízových krajín, kontrola všetkých vstupov a výstupov, posilnenie readmisií [navracanie zamietnutých uchádzačov o azyl – pozn. red.]), ako aj v snahe vrátiť sa k Schengenu. Väčšina z toho je len otázka technickej realizácie. Omnoho problematickejšie bude vyplniť vágnosť toho, čomu V4 hovorí „flexibilná solidarita“ pri zvládaní utečeneckej krízy. Vysvetlenie v zmysle, že členské štáty by si mali samy podľa svojich možností určiť ako solidaritu prejavia, považuje nemecká kancelárka a štáty v prvej línie migračného tlaku za prinajmenšom nepostačujúce. Majú na to dobrý dôvod, pretože takémuto prístupu chýba základný predpoklad systematického a dlhodobého riešenia, o ktoré v tejto chvíli ide predovšetkým. Jeho najväčší, hoci nie jediný, problém je, že nie je predvídateľný. Inými slovami, členské štáty, ktoré má systém prerozdeľovania žiadateľov o azyl odľahčiť od objektívne nezvládateľného bremena, nevedia, s čím môžu počítať. Pretože príspevok podľa vlastného uváženia je vždy závislý od vratkej politickej vôle či nevôle konkrétnej vlády. Pre schopnosť systému promptne reagovať hotová pohroma. Slovenský minister vnútra v júli sľuboval politickú dohodu o budúcej azylovej politike Únie do konca predsedníctva. Zaradenie tejto základnej deliacej otázky do „bratislavského procesu“ (úloha: „pracovať na rozšírení konsenzu o dlhodobej migračnej politike vrátane toho, ako uplatňovať princípy solidarity a zodpovednosti“) však umožní debatu natiahnuť o ďalšie mesiace za jeho horizont. Kupujeme čas. Nie je to prvýkrát, ale opäť bez toho, aby sme poznali jeho cenu – ľudskú, ekonomickú a politickú. Slovensko zatiaľ svojím predsedníctvom obozretne diplomaticky korčuľuje. S jemným dištancom od kultúrnych kontrarevolúcií Viktora Orbána a volaní po zmluvnom okliešťovaní právomocí Európskej komisie Beaty Szydlovej. Apel na lojálnu spoluprácu európskych inštitúcií a členských štátov z Bratislavskej deklarácie nie je preto v dnešnej situácii len rétorickou vatou, ale základným predpokladom, aby nás bratislavská cestovná mapa nedoviedla v lepšom prípade do slepej uličky. V4 totiž okrem „flexibilnej solidarity“ volá po zohľadnení silnejšieho hlasu a rôznorodosti členských štátov, aby sa „všetky krajiny cítili v EÚ komfortne“, a odmieta integráciu v malých skupinkách. Zvyšku EÚ pripomína, aby popri nových nápadoch nezabúdala na politiky, ktoré prinášajú „pridanú hodnotu celej EÚ“ a ktoré majú byť „riadne financované z európskeho rozpočtu“ (rozumej eurofondy a poľnoplatby). V britskom odchode vidí V4 príležitosť na zlepšenia. Donald Tusk po summite ako jediný v slabej chvíli hovoril o brexite ako o smutnom momente, ale tiež si zaželal, aby sa s odchodom Veľkej Británie stala EÚ azda silnejšia. Jean-Claude Juncker už menej precítene konštatoval, že takto pekne ako na Dunaji sa lídri EÚ veru na Temži už nebudú plaviť. Robert Fico zase mimo scenár de facto povedal, že sa treba snažiť, aby Londýn výsledok rozchodových rokovaní ľutoval a pohrozil vetom dohody, ak sa k spokojnosti V4 neošetrí situácia našincov pracujúcich na ostrovoch. Dedičstvo summitu môže byť v dlhodobom horizonte konštruktívne, ak krajiny prestanú banalizovať a vyprázdňovať to, čo ich spája, a démonizovať svoje rozdiely. V Únii bude totiž každému omnoho lepšie, keď legitímne spory o tom, koľko a na čo míňať, a o podobe azylovej politiky, nebudú kývať jej základmi. Neoriginálna, ale funkčná metafora o jednej lodi má po Bratislave aj ilustračné obrázky. Tento text ste mohli čítať vďaka tomu, že platíte za obsah. Vážime si to.


Dodržali sľub, Emirates si objednali 20 najväčších lietadiel na svete

Model dvojpodlažného lietadla A380 sa tak bude vyrábať ešte najbližších desať rokov.

ABÚ ZABÍ, TOULOUSE. Veľký kontrakt leteckej spoločnosti Emirates pre Airbus, ohlásený pred vyše dvoma týždňami, sa stal v nedeľu (11.2.) realitou. Emirates záväzne objednal 20 dvojpodlažných lietadiel A380 a nákup 16 rovnakých strojov zostáva vo výhľade jeho leteckej spoločnosti. Ak ich aerolínie dokúpia hodnota kontraktu, dosiahne 13 miliárd eur. Ak by táto objednávka neprišla, Airbus by skôr či neskôr musel montáž modelu A380 zastaviť. Šéf predaja spoločnosti Airbus John Leahy už predtým upozornil, že budúcnosť modelu A380 spočíva v rukách Emirates, hoci aj iné letecké spoločnosti majú záujem o menšie počty týchto lietadiel s kapacitou 544 miest. Ale len Emirates si dokáže objednať dostatočný počet týchto strojov na udržanie výroby. „Ak sa nedokážeme dohodnúť s Emirates, nemáme inú možnosť ako ukončiť výrobu,“ varoval Leahy v pondelok 15. januára. Teraz sa však tento krok odďaľuje najmenej o desať rokov.


Mladíkov čakajú dva duely, v nominácii sú Mráz, Vavro, Jirka, Kadlec či Bénes

BRATISLAVA. Tréner slovenskej futbalovej reprezentácie do 21 rokov Adrián Guľa nominoval 24 hráčov na prípravný zápas proti Taliansku (6. septembra v Dunajskej Strede) a na duel proti Islandu (11. septembra v Reykjavíku) v 2. skupine kvalifikácie o postup na ME 2019 tejto vekovej kategórie. V tíme sa nachádza až 13 legionárov zo zahraničných klubov, domáca Fortuna liga dodala do výberu jedenástich zástupcov. "Som rád, že viacerí hráči majú za sebou zápasy v silnej európskej konfrontácii, či už sú to zo slovenských klubov Dominik Greif, Martin Šulek, Erik Jirka alebo Andrej Kadlec. A nesmieme zabudnúť aj na Denisa Vavra z FC Kodaň," začal Guľa. Spokojný budem s víťazstvom, ale aj s tým, keď hráči pôjdu na doraz a dobre sa pripravia na kvalifikačný zápas na Islande. "Sú vyťažení, majú zápasovú prax a ukazujú dostatočnú kvalitu. Verím, že ju dokážu preniesť aj do reprezentácie," zaželal si. "Sme radi, že hráme v príprave proti silným Talianom, ale tešíme sa aj na kvalifikačný zápas na Islande. Sme stále v hre o postup. Chalani získali energiu a šťavu a chcú sa pobiť o postup do baráže a aj neskôr na šampionát," doplnil Guľa. Ambiciózny kouč odpovedal aj na otázku, ako sa mu pozdáva, že jeho premiéra pri dvadsaťjednotke sa uskutoční práve v Dunajskej Strede, pre ktorú to bude tiež prvý reprezentačný zápas na takejto úrovni. "Rozhodlo to, že je to moderný štadión, je tam výborná atmosféra. Verím, že decibely z hľadiska nebudú chýbať ani v stretnutí proti Taliansku a nabijú chlapcov pozitívnou energiou, aby potešili divákov," prezradil. "Spokojný budem s víťazstvom, ale aj s tým, keď hráči pôjdu na doraz a dobre sa pripravia na kvalifikačný zápas na Islande," pokračoval. "Stretnutie s Talianskom považujú za veľkú výzvu najmä tí chlapci, ktorí pôsobia v talianskych kluboch. Chcú dokázať rovesníkom z Talianska, že sa s nimi popasujú o čo najlepší výsledok," dodal Guľa. Mladým Slovákom patrí v tabuľke 2. skupiny kvalifikácie ME 2019 do 21 rokov druhé miesto za suverénnym Španielskom. Z tabuľky druhých tímov poputujú do baráže štyri najlepšie mužstvá z deviatich skupín. Slovenským mladíkom zostáva odohrať tieto tri zápasy - 11. septembra na Islande, 12. októbra doma proti Estónsku a 16. októbra v Severnom Írsku. Brankári: Marek Rodák (Rotherham United/Angl.), Adam Jakubech (Olympique Lille/Fr.), Dominik Greif (Slovan Bratislava) Obrancovia: Andrej Kadlec (Spartak Trnava), Denis Vavro (FC Kodaň/Dán.), Martin Šulek (AS Trenčín), Richard Križan (FC Nitra), Adam Laczkó (Slovan Bratislava), Dávid Hancko (AC Fiorentina/Tal.), Michal Sipľak (Cracovia Krakov/Poľ.) Stredopoliari: László Bénes (Borussia Mönchengladbach/Nem.), Filip Lesniak (Aalborg BK/Dán.), Milan Dimun (Cracovia Krakov/Poľ.), Miroslav Káčer (MŠK Žilina), Christián Herc (FC DAC 1904 Dunajská Streda), Jozef Urblík (Vysočina Jihlava/ČR), Andrej Fábry (FC Nitra), Nikolas Špalek (Brescia Calcio/Tal.), Erik Jirka (Spartak Trnava), Lukáš Haraslín (Lechia Gdansk/Poľ.), Martin Košťál (Wisla Krakov/Poľ.) Útočníci: Samuel Mráz (FC Empoli/Tal.), Tomáš Vestenický (FC Nitra), Róbert Boženík (MŠK Žilina) Brankár: Martin Vantruba (Slavia Praha/ČR) Obrancovia: Kristián Vallo (MŠK Žilina), Matej Čurma (MFK Ružomberok), Martin Bednár (MFK Zemplín Michalovce), Branislav Sluka (MŠK Žilina) Stredopoliari: Matej Oravec (Spartak Trnava), Dalibor Takáč (MFK Ružomberok), Milan Kvocera (AS Trenčín) Útočníci: Filip Balaj (MŠK Žilina), Ľubomír Tupta (Hellas Verona/Tal.) Tréner: Adrián Guľa Asistent trénera: Marián Zimen Tréner brankárov: Miroslav König Kondičný tréner: Peter Boďo Videoanalytik: Ladislav Kubalík Technický vedúci: Jakub Kojnok Fyzioterapeut: Martin Nozdrovický Masér: Juraj Ludík Kustódi: Marek Košáň, Patrik Fedor Lekár: Zsolt Fegyveres


Érsek podpísal drahú diaľnicu na Kysuciach

Úsek diaľnice D3 Čadca, Bukov - Svrčinovec postaví konzorcium okolo spoločnosti Strabag za 239 miliónov eur

BRATISLAVA. Vyše päť kilometrový úsek diaľnice, ktorej jeden kilometer stojí približne 42 miliónov eur, štát postaví. Zmluvu na výstavbu úseku diaľnice D3 Čadca, Bukov - Svrčinovec podpísala v stredu Národná diaľničná spoločnosť. Autostrádu za 239,1 milióna eur postaví konzorcium okolo spoločnosti Strabag. „Chcem požiadať ľudí v regióne, ale aj starostov, aby boli trpezliví počas výstavby, ktorá určite ovplyvní dopravu, ale po jej dokončení sa im výrazne uľaví,“ povedal minister dopravy Árpád Érsek (Most-Híd). Diaľnicu, ktorú začnú čoskoro stavať, by mali dokončiť do roku 2020. So sumou takmer 87,5 milióna eur na ňu prispeje Európska únia cez finančný nástroj CEF. Národná diaľničná spoločnosť už má k dispozícii prvých 14 miliónov eur. Výstavba úseku na Kysuciach vyjde štát drahšie, ako pôvodne očakával. V tendri pri úseku Čadca, Bukov – Svrčinovec NDS chcela na výstavbu autostrády minúť sumu do 199 miliónov eur. Nakoniec je to takmer o 40 miliónov eur viac. Okrem Strabagu sú členmi združenie aj Hochtief so spoločnosťou Porr. Ten sa podieľa na výstavbe bratislavského obchvatu cez PPP projekt za približne 1,7 miliardy eur. Na predraženie úseku upozornil začiatkom leta mimovládny inštitút INEKO. Významne to prevyšuje úroveň, za akú sa v iných krajinách stavajú náročné tunelové úseky diaľnic, vravel v júni jeho analytik Ján Kovalčík, ktorý bol šéfom stratégií na ministerstve dopravy za Jána Figeľa. „Ide o najpotrebnejší úsek diaľnice D3, ktorý sa mal dávno stavať. Verejnosť by si zaslúžila vysvetlenie, prečo sa finalizácia projektovej prípravy zdržala o celé roky,“ povedal koncom októbra analytik INEKO Ján Kovalčík.


Selfie tyče sú minulosť. Coca-Cola prináša selfie fľašu

Nový festivalový projekt, má na festivaloch spájať zábavu s reklamou.

HAIFA, BRATISLAVA. Sú to najbláznivejšie festivalové selfies. Priložíte pery k fľaške s nápojom a vo chvíli keď jej dno zodvihnete povyše nosa. Na sociálnych sieťach sa potom môžete podeliť so širokouhlou fotografiou, ktorá zachytáva atmosféru momentu. Coca-Cola má podľa magazínu Business Insider v tejto veci jasno. Stačí len nasadiť fotografický modul priamo na fľašu a máte o dokument z netradičnej perspektívy postarané. Všetko obslúži senzor, ktorý aktivuje snímanie vo chvíli, keď snímač zaznamená viac ako 70-stupňový náklon fľaše. Kým časovač striehne, aby nerobil série rovnakých fotiek v krátkom slede za sebou, mobil spárovaný s kamerou už sám zaistí rozosielanie snímok na Snapchat, Facebook a Instagram. Správne zvolené tagy spoja fanúšikov značky nápojov dohromady a ak sa k tomu pridá aj názov festivalu, viete nazrieť do zákulisia zábavných momentov. Je v tom nielen netradičná perspektíva, ale aj priestor pre reklamu. Fľaša je vždy súčasťou záberu a tak sa chtiac-nechtiac dostáva pred zraky tých, ktorí sú cieľovou skupinou. Firma má v spolupráci s izraelskou reklamnou agentúrou Geffen Team za sebou viaceré šialené projekty. Príkladom je festivalový robot, ktorý dokumentuje dianie a odosiela snímky na sociálnu sieť, aby sa k zábave mohli pripojiť aj tí, čo zostali sedieť doma.


Na Expe v Kazachstane predstavuje Slovensko svoje kúpele a hrady

Slovensko sa na výstave prezentuje ako krajina dobrých nápadov.

BRATISLAVA. Slovensko sa na výstave Expo 2017 v kazašskej Astane predstavuje ako krajina dobrých nápadov. Najpopulárnejšie turistické produkty krajiny, s dôrazom na kúpeľníctvo a poznávacie zájazdy, boli na výstave prezentované v rámci Národného dňa Slovenskej republiky. Ako informovalo ministerstvo dopravy, kazašskí hostia sa zaujímali aj o bližšie kontakty so subjektmi cestovného ruchu, možnosti dopravy na Slovensko a vízový režim. "Naša krajina ponúka bohaté príležitosti na trávenie voľného času. Som rád, že kazašské turistické firmy prejavili živý záujem o naše prírodné a kultúrne bohatstvo," povedal minister dopravy Árpád Érsek. Rokovania s predstaviteľmi medicínskeho centra služobného úradu prezidenta Kazachstanu otvorili podľa rezortu možnosti spolupráce so slovenskými kúpeľmi v rámci liečebných pobytov zamestnancov kazašských podnikov a firiem. Kazachstan, rozlohou deviata najväčšia krajina na svete, patrí medzi stredoázijských ekonomických lídrov. Jeho zemepisné a súčasné ekonomické postavenie označilo ministerstvo za predpoklad zaujímavej spolupráce s týmto štátom v oblasti turizmu. Svetová výstava Expo 2017 v Astane potrvá do 10. septembra. Trvalou súčasťou slovenskej expozície bude cestovný ruch ako príležitosť ukázať to najlepšie z krajiny.


Vo veku 76 rokov zomrela nemecká herečka Hannelore Elsnerová

Elsnerová stvárnila viac než 200 televíznych a filmových úloh.

BERLÍN. Vo veku 76 rokov zomrela v nedeľu Mníchove po krátkej a ťažkej chorobe známa nemecká herečka Hannelore Elsnerová. Informovala o tom v utorok agentúra APA s odvolaním sa na viaceré nemecké médiá. Jej smrť potvrdil i rodinný právnik Matthias Prinz. "Nemecký film bude odteraz chudobnejší," povedal šéf produkčnej firmy Constantin Film Martin Moszkowicz. Jedna z najobľúbenejších nemeckých filmových a televíznych herečiek Hannelore Elsnerová sa narodila 26. júla 1942 v bavorskom meste Burghausen neďaleko rakúskych hraníc. Elsnerová stvárnila počas svojej kariéry viac než 200 televíznych a filmových úloh. Známou sa stala napríklad vďaka televíznemu seriálu Komisárka (1994-2006). Medzi jej najväčšie úspechy na plátnach kín patria filmy Alles auf Zucker! (2004) a Hanami _ čas kvitnúcich čerešní (2008). V roku 2015 získala rakúsku filmovú a televíznu cenu Romy pre najobľúbenejšiu herečku, ktorú každoročne udeľuje denník Kurier. Aj v rodnom Nemecku dostala rad prestížnych ocenení.


Rarita v belgickej ZOO, panda porodila dvojičky (fotogaléria)

BRUGELETTE. Zoologická záhrada Pairi Daiza v belgickom meste Brugelette má dôvod na radosť. Pande veľkej menom Hao Hao, ktorú Čína zapožičala zoologickej záhrade v roku 2014, sa narodili dvojčatá. Mláďatá týchto ohrozených zvierat sa aj v zajatí rodia zriedkavo. Záhrada funguje od roku 1993. Pozrite si fotografie z ich predstavenia verejnosti.


Hotel Kyjev sa v rámci streetart festivalu zmenil na umelecké dielo

Sedemnásti horolezci šesť hodín sprejovali čiernobiely obrazec na stenu Hotela Kyjev.

BRATISLAVA. Ôsmy ročník Bratislava Street Art Festivalu (BSAF) hostí umelcov nielen z Talianska či Poľska. Do festivalu sa zapojil aj slovenský fotograf Lousy Auber, ktorý sa rozhodol oživiť jednu zo stien roky zatvoreného Hotela Kyjev. Vďaka jeho nápadu sa zmenila fasáda hotela na jedno z najväčších umeleckých diel v histórii Slovenska. "Bratislava má pomerne veľa takýchto šedých zón, kde sú rôzne fasády alebo bočné steny domov, ktoré sa dajú využiť na takúto výtvarnú realizáciu," uviedol počas tlačovej besedy organizátor BSAF Tomáš Lukačka. Na realizáciu projektu Hotel Kyjev Deconstructed museli organizátori čakať tri roky, počas ktorých riešili nielen technické, ale i administratívne problémy. "Posledný polrok sme intenzívne spolupracovali s Lousym, aby sme vymysleli niečo, čo nebude rušivé, ale čo by pôvodný projekt oživilo," povedal Lukačka. Na vzniku umeleckého diela sa podieľalo 17 horolezcov, ktorí počas šiestich hodín vytvorili na stene hotela pomocou sprejov obrovský čierno-biely obrazec. "Chceli sme sa tomu venovať so všetkým rešpektom. Tak sme si povedali, že budeme budovu reinterpretovať," prezradil fotograf Auber, podľa ktorého dielo nenarúša pôvodnú architektúru autora. V budúcnosti sa podoba umeleckého diela pravdepodobne zmení s prichádzajúcou rekonštrukciou celého hotela, ktorý už rokmi chátra. V rámci festivalu vznikajú na Kamennom námestí aj iné umelecké diela, ako napríklad stena na Dunajskej ulici, ktorá je dielom talianskeho umelca s menom Millo. "Na Rajskej máme ďalšiu stenu, tam pracuje poľský umelec Tank Petrol," informoval Lukačka. Počas festivalu sú otvorené aj sprievodné podujatia, na Kamennom námestí sa napríklad predstavia zástupcovia alternatívnej hudobnej scény. Festival pouličného umenia vyvrcholí v sobotu (30.6.). Po tomto ročníku by malo byť na Kamennom námestí celkovo sedem výtvarných diel, ktoré sú podľa Lukačku niekoľkoročnou snahou streetart festivalu. "Celé tie tri roky máme jeden cieľ. Vytvoriť streetart galériu, galériu pouličného umenia," informoval Lukačka.


STĹPČEK ZUZANY KEPPLOVEJRTVS naozaj nie je to správne miesto na vendetu

Výzva novinárov

Podcast

Odchádza kľúčový človek

Rezník na výbore

Murín v RTVS končí

Stĺpček

Protest

Na híringu sme sa od šéfa RTVS Rezníka dozvedeli, koľko ľudí prepustili predošlí riaditelia. A že tých pár odídených za jeho vedenia vyvážili novovytvorenými pozíciami tu aj tam. Dodal, že internistov je toľkoto a externistov viac. Čísla istotne sedia, no samy osebe nič nehovoria. Ak sa hovorí len v narážkach, verejnosť ani nemá šancu preniknúť do podstaty sporu. Počuli sme na margo spravodajstva, že „stav nie je optimálny“. Rezník tvrdil, že viac nepovie, aby veci zostali medzi zúčastnenými. On - stará škola, džentlmen - vynášať na verejnosť nebude. Otázne je, ako potom posúdiť jeho kroky v RTVS, ak nepomenuje, čo je to škaredé za dverami inštitúcie, ktoré on vidí a Mika nevidel. Azda je čas prestať sa hrať na „každá akcia vyvolá reakciu“. RTVS naozaj nie je to správne miesto na vendetu za nejaké politické boľačky - Rybníček prepustil, Lipšic ovplyvňoval (žalovali poslanci). Nedá sa toto vybaviť v nejakej diskusnej relácii medzi politikmi a nechať RTVS mimo zákopov?


Bratislava spustí v polovici apríla prvé štyri fontány

Tento rok sa v Bratislave spustí  48 fontán.

BRATISLAVA. Prvé štyri bratislavské fontány sa opäť spustia v polovici apríla. Generálny investor Bratislavy (GIB), ktorý spravuje mestské fontány a zabezpečuje ich údržbu a prevádzku, plánuje 15. apríla spustiť Ganymedovu fontánu na Hviezdoslavovom námestí pred budovou SND, fontánu Žena s krčahom na Františkánskom námestí, fontánu Lev s erbom pred Starou tržnicou na Námestí SNP a fontánu Dievča so srnkou na Hviezdoslavovom námestí. Agentúru SITA o tom informoval vedúci technicko-prevádzkového oddelenia GIB Jozef Tóth. Ostatné fontány spustia postupne.GIB spravuje 55 zariadení, 41 fontán, 11 fontánok s pitnou vodou a tri studne. V tomto roku plánujú spustiť 38 fontán a 10 pitných fontánok. Pitné fontánky sa nachádzajú napríklad na Námestí SNP, na Župnom námestí, Hlavnom námestí alebo na Hviezdoslavovom námestí. GIB zabezpečuje nielen ich prevádzku, ale aj opravy.Jedna z najznámejších bratislavských fontán je Ganymedova fontána na Hviezdoslavovom námestí. Jej autorom je architekt Viktor Tilgner a od roku 1888 je pred budovou SND. V čase svojho vzniku to bola jediná okrasná fontána v Bratislave, ostatné slúžili ako zdroj pitnej či úžitkovej vody pre obyvateľov mesta. Kamenná fontána s bronzovými plastikami zvierat a ľudí je stvárnením príbehu chlapca Ganymeda, ktorého najvyšší grécky boh Zeus v podobe orla unáša na Olymp.Ročná spotreba vody vo všetkých mestských fontánach je približne 15 000 metrov kubických. Generálny investor Bratislavy zabezpečuje aj starostlivosť a údržbu 99 pomníkov, pamätníkov, pamätných tabúľ v Bratislave a údržbu zelene na Hradnom vrchu a pri Pomníku československej štátnosti na Vajanského nábreží.


Rybáriková si o titul v Nottinghame nezahrá, nestačila na svetovú osmičku

Britka Johanna Kontová zvíťazila v dvoch setoch 6:2 a 7:5.

(dotácia 250 000 USD, tráva) Johanna Kontová (V. Brit.-1) - Magdaléna Rybáriková (SR) 6:2, 7:5  /za 100 minút/ Donna Vekičová (Chor.) - Lucie Šafářová (ČR-5) 7:6 (5), 3:6, 7:6 (4) NOTTINGHAM. Slovenská tenistka Magdaléna Rybáriková sa neprebojovala do finále dvojhry na turnaji WTA v britskom Nottinghame. V sobotňajšom semifinálovom súboji Rybáriková (117. v rebríčku WTA) prehrala s domácou jednotkou podujatia Johannou Kontovou 2:6, 5:7. Zápas trval 100 minút. Svetová osmička Kontová premenila druhý mečbal pri svojom podaní. Jej súperkou vo finále bude Chorvátka Donna Vekičová, ktorá si poradila s Luciou Šafářovou. je dátum, kedy si Magdaléna Rybáriková naposledy zahrala v semifinále dvojhry na turnaji WTA. Podarilo sa jej to v tureckom Istanbule. V prvom sete Rybáriková od stavu 2:2 nezískala ani gem, keď dvakrát prepustila podanie favorizovanej súperke. Druhý set bol oveľa vyrovnanejší. Od stavu 1:1 si obe hráčky strážili servis, ale za stavu 5:4 bola Slovenka pri podaní súperky dve loptičky od triumfu v sete. Nestalo sa. Kontová si podržala podanie, vyrovnala na 5:5 a vzápätí slovenskej súperke po štvrtý raz vzala servis. Zápas potom dopodávala do víťazstva. Premenila druhý mečbal. Dvadsaťosemročná Rybáriková napriek prehre opäť ukázala nárast výkonnosti z ostatných týždňov. Priniesli jej tituly na turnajoch ITF na tvrdom povrchu v japonských mestách Gifu a Fukuoke a aj na tráve v anglickom Surbitone. Sériu zápasov bez prehry ukončila na čísle 8. V semifinále dvojhry na turnaji WTA bola naposledy predtým v júli 2015 v tureckom Istanbule. Niekdajšia 31. hráčka počítačového poradia a držiteľka štyroch singlových titulov na hlavnom okruhu sa od apríla vyšvihla zo 431. na 117. miesto v rebríčku. V online prepočte sa Rybáriková aktuálne posunula už na 107. priečku. Rybáriková vlani v júli podstúpila operáciu zápästia nedominantnej ľavej ruky a v auguste mala pod skalpelom pravé koleno. Vrátila sa vo februári v Altenkirchene. Odvtedy jej výkonnosť výrazne stúpla.


Gwyneth Paltrow kritizujú za hlúpe rady na jej stránke

Magazín Business Insider sa zameral na niekoľko pochybných informácií na webe herečky.

Gwyneth Paltrow (44) spustila v roku 2008 svoju osobnú webstránku s názvom Goop, kde prezentuje celebritný životný štýl a delí sa o rôzne zdravotné, vzťahové či módne rady a tipy. Postupom času sa stránka vyvinula na online magazín, do ktorého vyjadreniami neraz prispievajú aj odborníci. "Goop pravidelne zdieľa stanoviská a postrehy množstva expertov na zdravie, wellness a iné oblasti,” uviedol web vo svojom vyjadrení. “Zverejnené myšlienky podnecujú diskusiu a konverzáciu na pestré témy, ktorými sa naši čitatelia zaoberajú.” Magazín Business Insider sa rozhodol pozrieť na niektoré rady na Goope-e a prišiel na to, že stránka Gwyneth Paltrow zverejňuje riskantné a neoverené informácie. Niektoré z propagovaných zdravotných praktík môžu byť dokonca nebezpečné. Toto je niekoľko najpochybnejších tvrdení: Gwyneth Paltrow pre magazín New York Times priznala, že tisíc rokov starú procedúru nazývanú apiterapia podstúpila a bolo to dosť bolestivé. Na svoju stránku tiež napísala, že využila aj terapiu včelím jedom, ktorá jej vyliečila staré zranenie. Štúdie však podľa Business Insider nepreukázali, že by táto metóda mala na ľudí priaznivé zdravotné účinky. Doktor Clay Jackson, viceprezident American Academy of Pain Management upozornil na to, že ľudia by nemali apiterapiu využívať ako prvú možnosť na vyriešenie svojich problémov bez toho, aby ju skonzultovali so svojím lekárom. Mnohí z nás sú na včelí jed alergickí a s procedúrou súvisia aj vedľajšie účinky ako napríklad nebezpečenstvo mozgovej mŕtvice.  Toto tvrdenie vyvrátili štúdie, zdravotné organizácie aj výskumní experti. Jeho autorom na stránke Goop je osteopat Habib Sadeghi, ktorý bol už v minulosti kritizovaný zo viaceré kontroverzné medicínske vyjadrenia, ako napríklad že negatívne slová môžu zmeniť fyzikálnu štruktúru vody. Business Insider našiel niekoľko argumentov a dôkazov, že podprsenky s kosticami nespôsobujú rakovinu, za všetky hovorí najmä táto štúdia. To tvrdí environmentalista Rick Smith, ktorý síce nemá zdravotnícke vzdelanie, ale napriek tomu verí, že si potrebujeme očistiť telá, aby sme sa zbavili syntetických toxínov, ktoré konzumujeme, dýchame a vstrebávame cez pokožku. Gwyneth Paltrow a jej kolegovia zo stránky údajne podstupujú detox každý január, pri ktorom pijú citrónovú vodu, navštevujú infrasauny a vyhýbajú sa alkoholu, kofeínu, cukru, lepku, sóji, kukurici a ďalším potravinám. Na tom by nebolo nič zlé, avšak myšlienka zbavenia sa toxínov a očisty tela nie je podporovaná žiadnymi výskumami. Naše telo totiž toxíny „neskladuje“, ale sa ich kontinuálne zbavuje pomocou obličiek a pečene. Alebo aj nie. Sedenie na „mini-tróne“ s výparmi čistiacimi vašu maternicu nevyrovná hladinu ženských hormónov. Viacerí gynekológovia sú skôr proti tejto praktike, odvolávajúc sa na hrozbu popálenín či bakteriálnych infekcií. Prostredie v pošve môže byť parným detoxom dokonca negatívne narušené. Gynekológovia navyše vysvetlili, že para sa v skutočnosti nedostane z pošvy do maternice a už vôbec neurobí nič s vašimi hormónmi. Bežci a bežkyne, nemusíte sa obávať. Šport u nás známy jednoducho pod názvom „jumping“ ešte nepreskočil výhody behu. To len na webe Gwyneth Paltrow trochu zveličili istú štúdiu z roku 1980. Realizovala ju NASA iba na ôsmich mužských účastníkoch. Výskumníci sa v nej sústreďovali na rozdiely medzi príjmom kyslíka a zrýchlením počas behu a počas jumpingu. Cieľom bolo zistiť, čo je lepšie pre astronautov, ktorých kondícia klesá, keď sú v beztiažovom stave. Pozitívne výsledky pre skákanie na trampolíne teda nemožno zovšeobecňovať na všetkých ľudí, na ktorých pôsobí normálna gravitácia. Goop odporúča vyhnúť sa chemickým opaľovacím krémom, pričom vysvetľuje, že kombinácie látok, ktoré sa v nich nachádzajú, môžu narúšať hormonálny a endokrinný systém. Klinické štúdie však zistili, že tieto zložky nie sú pre ľudské zdravie škodlivé. V roku 2011 sa tím lekárov zameral na kontroverzné informácie súvisiace s opaľovacími krémami a prišiel na to, údaje o škodlivosti tých chemických pohádzali zo štúdií na zvieratách, nie na ľuďoch. Zvieratá pritom boli vystavené extrémne vysokým dávkam takýchto látok. K rovnakému zisteniu, teda že zloženie chemických opaľovacích krémov nie je pre ľudí škodlivé, prišla aj štúdia z roku 2014.


O zákone o neprimeraných podmienkach v obchode sa rozhodne vo štvrtok

Poslankyňa za SNS navrhuje posunúť účinnosť zákona o mesiac.

BRATISLAVA. Poslanci NR SR v utorok opätovne prerokovali vládny návrh zákona o neprimeraných podmienkach v obchode s potravinami, ktorý vetoval prezident SR Andrej Kiska. Jedinou podstatnou zmenou oproti pôvodne schválenému zákonu z 5. februára 2019 sa po opätovnom prerokovaní v pléne zatiaľ javí len zmena účinnosti zákona z 1. apríla 2019 na 1. máj 2019, a to cez pozmeňujúci návrh poslankyne NR SR za SNS Evy Antošovej. S ostatnými pripomienkami prezidenta SR koaliční poslanci nesúhlasili. Hlasovať sa o tomto zákone bude definitívne vo štvrtok o 11.00 h.Vrátený zákon má zahŕňať nové ustanovenia upravujúce neprimerané podmienky, zaviesť generálnu klauzulu neprimeranej podmienky a umožniť predkladať anonymné podnety upozorňujúce na možné porušenie zákona. Z predloženého zákona vyplýva tiež aplikácia ustanovení zákona aj v prípade, ak sa zmluvné vzťahy účastníkov obchodného vzťahu spravujú iným právnym poriadkom ako právnym poriadkom SR.Zákon by mal tiež zmierniť sankcie za oneskorenú úhradu dodávateľskej faktúry zo strany obchodných reťazcov či vylúčiť odkladný účinok odvolania proti rozhodnutiam o uložení pokuty. Zníženie kúpnej ceny v obchode by sa po novom vzťahovalo výlučne na tovar, ktorý sa aj reálne predá v akcii spotrebiteľovi. Zníženie kúpnej ceny kvôli novým pravidlám bude taktiež neprimeranou podmienkou v obchodných vzťahoch a zastúpenie slovenských potravín v reklamných letákoch by malo byť minimálne 50 percent. Zaviesť by sa mala aj nová neprimeraná podmienka, ktorou je zvýhodňovanie dodávateľa podmieňovaním používania určitého typu obalu. Prezident Andrej Kiska vo svojich pripomienkach pri nepodpísaní tohto zákona navrhoval Národnej rade SR okrem posunutia účinnosti vypustiť ustanovenia týkajúce sa povinnosti uvádzať v reklamných materiáloch prinajmenšom 50 percent slovenských výrobkov, vypustiť ustanovenia, ktoré k návrhu zákona pribudli v druhom čítaní 5. februára cez poslanecké pozmeňujúce návrhy a kritizoval ustanovenia, ktoré prikazujú obchodníkom zaplatiť pokutu okamžite a rušia odkladný účinok prípadného odvolania. Tieto pripomienky prezidenta koaliční poslanci NR SR v rozprave v utorok nepodporili.Zväz obchodu SR, Slovenské združenie pre značkové výrobky a Slovenská aliancia moderného obchodu vidia v zákone o neprimeraných podmienkach v obchode s potravinami ešte viac úskalí ako prezident. Uviedli to v otvorenom liste, ktorý zaslali poslancom NR SR pred prerokovaním v pléne.Naopak, Slovenská poľnohospodárska a potravinárska komora vyzvala poslancov pred rokovaním, aby zákon opätovne schválili v pôvodnom znení.


V Hamburgu odhalili islamistu, ktorý pôsobil ako tlmočník a tréner

Muž sa usiloval o nábor mladých do organizácie Hizb at-Tahrír.

HAMBURG. Úrad pre ochranu ústavy v severonemeckom Hamburgu odhalil podľa vlastných informácií islamistu-funkcionára organizácie Hizb at-Tahrír, ktorý pôsobil v spolkovej republike ako futbalový tréner. Mustafa H. sa trénerskému remeslu venoval nielen v ubytovniach pre utečencov, ale aj v klube Germania Schnelsen, v ktorom mal na starosti tím utečencov. Pre Severonemecký rozhlas (NDR) to potvrdil hovorca klubu. Odhalený bol v kontakte s utečencami aj ako tlmočník, pričom sa podľa podozrení úradu pre ochranu ústavy usiloval o nábor mladých, hlavne afganských utečencov pre spomínanú organizáciu postavenú mimo zákon. V Nemecku je Hizb at-Tahrír (Strana oslobodenia) na zozname zakázaných subjektov od roku 2003, a to v súvislosti s antisemitskou propagandou a snahou o zriadenie celosvetového kalifátu s uplatnením islamského práva šaría. V Hamburgu registrujú okolo 140 osôb blízkych tejto organizácii.


V iránskom vesmírnom centre vybuchla raketa

TEHERÁN. Irán po prvý raz priznal, že vo Vesmírnom centre imáma Chomejního došlo k výbuchu rakety, ktorý spôsobila technická porucha. Informovala o tom v pondelok agentúra AP s odvolaním sa na vládneho hovorcu Alího Rabíího. Hovorca povedal, že pri explózii nikto neprišiel o život a nezistili sa žiadne známky sabotáže. Agentúra AP uviedla, že podľa satelitných fotografií raketa vybuchla na odpaľovacej rampe v spomínanom vesmírnom centre vo štvrtok. Vesmírne centrum sa nachádza približne 240 kilometrov juhovýchodne od hlavného mesta Teherán. Prezident USA Donald Trump zverejnil v piatok na Twitteri fotografiu z miesta výbuchu, ktorú pravdepodobne urobil americký špionážny satelit. Šéf Bieleho domu napísal, že Spojené štáty nemajú s explóziou nič spoločné.


Turecko nevpustilo nemeckých poslancov na základňu NATO

Za takýchto okolností pravdepodobne nedôjde k predĺženiu mandátu vojakov pôsobiacich na základni.

BERLÍN. Turecko nepovolilo na pondelok plánovanú návštevu poslancov nemeckého Spolkového snemu (Bundestagu) na leteckej základni Severoatlantickej aliancie (NATO) v Konyi. Ankara sa verbálnou nótou obrátila na nemecké ministerstvo zahraničných vecí so žiadosťou o odklad návštevy s ohľadom na situáciu v dvojstranných vzťahoch. Informáciu zverejnil predseda branného výboru parlamentu v Berlíne Wolfgang Hellmich. Podľa jeho slov majú poslanci právo, aby navštívili nasadených vojakov-krajanov, a toto právo nemožno podmieňovať vnímaním vývoja dvojstranných vzťahov zo strany Turecka. Za takýchto okolností pravdepodobne nedôjde k predĺženiu mandátu vojakov Bundeswehru pôsobiacich na základni v rámci boja proti terorizmu, o čom sa bude hlasovaním rozhodovať pravdepodobne na sklonku roka, dodal poslanec. Na spomínanej základni je umiestnených približne 30 nemeckých vojakov, ktorí sa na palubách lietadiel typu AWACS podieľajú na operáciách NATO v regióne. Turecko, ktorého postoj pri návštevách vojakov viedol už k rozhodnutiu o presťahovaní nemeckého kontingentu z bázy Incirlik do Jordánska, pôvodne prisľúbilo, že na základni v Konyi návštevy poslancov umožní.


Pitie čaju môže priaznivo vplývať na mozog

BRATISLAVA. Pravidelné pitie čaju môže mať priaznivý vplyv na mozog. Dokonca môže zapríčiniť, že jeho jednotlivé časti budú rozlične usporiadané. Vyplýva to nová štúdia uverejnená v časopise Aging. Priaznivé účinky obľúbeného nápoja ukázalo v minulosti už mnoho štúdií. Pitie čaju dokáže podľa nich nielen zlepšiť náladu, ale môže slúžiť aj ako prevencia pred kardiovaskulárnymi ochoreniami. Hlavný riešiteľ novej štúdie, doktor Lej Feng z Národnej Singapurskej Univerzity už v roku 2017 zverejnil štúdiu, v ktorej ukázal, že pitie čaju na dennej báze pomáha proti poklesu kognitívnych funkcií, ktoré sú prirodzenou súčasťou starnutia, a to až o päťdesiat percent. "V predchádzajúcich štúdiách sme ukázali, že ľudia, ktorí pijú čaj, majú lepšie vyvinuté kognitívne schopnosti. Naše súčasné výsledky, ktoré sa týkajú mozgových prepojení, tieto zistenia nepriamo potvrdzujú," vysvetľuje Feng v tlačovej správe Národnej Univerzity v Singapure . Do nového výskumu sa zapojilo 36 zdravých seniorov nad 60 rokov. Boli rozdelení do dvoch skupín podľa toho, koľko od svojich 45 rokov pili zeleného, čierneho alebo čaju oolong. Vedci ich podrobili neuropsychologickým testom aj magnetickej rezonancii (MRI). Vďaka týmto metódam získali nielen informácie o ich kognitívnych schopnostiach ale i detailné snímky mozgových štruktúr. Okrem toho vedeli porovnávať podrobné informácie o zdraví, životnom štýle, či psychickej rovnováhe účastníkov štúdie. Účastníci, ktorí pili jeden zo spomínaných druhov čaju aspoň štyrikrát za týždeň, mali podľa výsledkov výskumu lepšie usporiadané mozgové štruktúry. Usporiadanie mozgových štruktúr je dôležité pre kognitívne funkcie, ako sú pamäť, priestorová orientácia, predstavivosť či pozornosť. "Časti mozgu si môžete predstaviť ako cieľové destinácie a cesty sú spojenia medzi nimi. Dobre usporiadaná a udržiavaná cesta umožňuje efektívnejší pohyb dopravných prostriedkov a ľudí. A zároveň sa pri tom spotrebuje menej energie. A platí to aj o mozgových štruktúrach. Keď sú spojenia medzi jednotlivými časťami mozgu lepšie usporiadané, spracovanie informácií sa môže vykonávať efektívnejšie," hovorí Feng.


Halepová bez problémov postúpila do semifinále, objaví sa v ňom aj Kvitová

CINCINNATI. Mladá bieloruská tenistka Arina Sobolenková postúpila už do semifinále dvojhry na turnaji WTA Premier 5 na tvrdom povrchu v americkom Cincinnati. Iba 20-ročná Sobolenková (34. v rebríčku WTA) vo štvrťfinále vyradila nasadenú trinástku, Američanku Madison Keysovú, 6:3, 6:4. Celkovo sa v Cincinnati môže pochváliť skalpmi dvoch hráčok z elitnej svetovej desiatky - Češky Karolíny Plíškovej a Francúzky Caroline Garciovej. Petra Kvitová (ČR-8) - Kiki Bertensová (Hol.) Simona Halepová (Rum.-1) - Arina Sobolenková (Biel.) "Teším sa veľmi a som rada, že som to zvládla vo dvoch setoch. Uchovala som si energiu pre ďalší zápas. Keď prídem na kurt, nedívam sa na to, proti komu hrám, sústredím sa len na seba a čo najlepší výkon," uviedla Sobolenková na webe Ženskej tenisovej asociácie (WTA). Jej súperkou v semifinále bude svetová jednotka Simona Halepová. Tá si vo štvrťfinále hladko poradila s Ukrajinkou Lesiou Curenkovou 6:4, 6:1. "Bude to ťažký zápas proti skvelej hráčke a veľkej bojovníčke," skonštatovala Sobolenková na adresu Halepovej. Kiki Bertensová (Hol.) - Anett Kontaveitová (Est.) 6:3, 2:6, 6:3 Simona Halepová (Rum.-1) - Ashleigh Bartyová (Aus.-16) 7:5, 6:4 Elina Svitolinová (Ukr.-5) - Amanda Anisimovová (USA) 6:4, 6:4 Simona Halepová (Rum.-1) - Lesia Curenková (Ukr.) 6:4, 6:1 Kiki Bertensová (Hol.) - Elina Svitolinová (Ukr.-5) 6:4, 6:3 Petra Kvitová (ČR-8) - Elise Mertensová (Belg.-15) 7:5, 5:7, 6:3 Arina Sobolenková (Biel.) - Madison Keysová (USA-13) 6:3, 6:4


Bombový útok v Sýrii si vyžiadal najmenej 15 mŕtvych

BEJRÚT. Bombový útok na východe Sýrie v blízkosti rieky Eufrat si vyžiadal najmenej 15 mŕtvych, vrátane niekoľkých žien a detí. Podľa sýrskych monitorovacích organizácií kazetovú bombu zhodilo neidentifikované lietadlo nad dedinou Doblan, ktorú kontroluje extrémistická skupina Islamský štát (IS). Tento typ zbrane obsahuje množstvo malých bômb, ktoré však nemusia všetky vybuchnúť, čím pre ľudí na zemi predstavujú dlhodobé nebezpečenstvo. Obyvatelia dediny si myslia, že počet obetí incidentu sa zvýši najmenej na 35. Sýrske observatórium pre ľudské práva (SOHR) uviedlo, že pri útoku zahynulo najmenej 30 ľudí.


Poetka Mária Ferenčuhová: Z extrémnej empatie som možno nakoniec ochorela aj ja

So svojou novou zbierkou poézie sa stotožnila natoľko, až sa jej stala. Nazvala ju tak, akoby tušila, čo v jej tele zlyhá – Imunita.

Kým sa budeme zhovárať o poézii, musím sa vás opýtať jednu vec. Preložili ste viac ako desať kníh z francúzštiny, medzi nimi napríklad autorov ako Paul Virilio, Jacques Rancière, Amélie Nothomb, Laurent Binet, Jean Echenoz, Samuel Beckett alebo aj mimoriadne náročného Philippa Sollersa a jeho Ženy. Neprekáža vám, že v súčasnosti je práca prekladateľov prehliadaná, ich meno sa často ani neuvádza na stránkach internetových kníhkupectiev?  Práca prekladateľov beletrie je na Slovensku nielen prehliadaná, ale aj žalostne podfinancovaná. Umelecký preklad je pritom namáhavá práca na pomedzí tvorby a služby. Vyžaduje si disciplínu, dôslednosť, trpezlivosť. Podhodnotenie prekladu ma veľmi mrzí, a to aj napriek tomu, že samu seba nevnímam primárne ako prekladateľku. Kedy sa však človek stane prekladateľom? Keď preloží desať, dvadsať, tridsať kníh? Pri každej novej knihe mám dojem, že som na začiatku, stále sa vyvíjam a učím. Ste považovaná za jednu z popredných prekladateliek. A takisto poetiek, hoci možno budete opäť namietať, že až toľko ste toho zatiaľ nevydali. Naozaj som toho nevydala veľa. Ale o kvantitu mi nikdy nešlo. Pri prekladoch som si vždy vyberala, dlho som zvažovala, či nejakú knihu prijmem, alebo nie. Preklad je tým najhlbším ponorom do textu – nemám ani najmenšiu chuť tráviť toľko intímneho času so zlými textami! S poéziou je to podobné. Napriek tomu, že básnické knihy sú zväčša útle, obyčajne pribúdajú pomaly. Vaša nová zbierka Imunita je plná diagnóz a ponárania sa do súkromných trápení. Čo bolo podnetom na jej napísanie? Vznikala tiež postupne, pomaly? Viac ako štyri roky. V roku 2012, keď vážne ochorel jeden z mojich priateľov a keď choroby hlboko zasiahli aj do manželovej rodiny, vznikol denníkový cyklus Predpoveď na zajtra. O rok neskôr som napísala básne z časti Kľúčové príznaky a v rokoch 2014 a 2015 vznikli zvyšné časti knihy. Jednotlivé texty akoby rástli v trsoch: v priebehu dvoch-troch dní som napísala viacero básní, a potom celé mesiace nič. Možno by sa to dalo prirovnať k sezónnym virózam. Pri čítaní vašich nových básní mi okrem iného zišlo na um, či ste niekedy ašpirovali na lekárske povolanie. Áno, už v detstve som bola presvedčená, že môžem byť jedine lekárkou, učiteľkou alebo spisovateľkou. Medicínsky jazyk vás zjavne inšpiroval tak, že ste ho povýšili na poéziu a mňa by zaujímalo, či už Imunitu čítali aj nejakí lekári. Ako budú túto knižku vnímať, uvažovali ste o tom? Niektoré pojmy, najmä medicínsku latinčinu, som s lekármi síce konzultovala, ale nikto z nich nečítal celý rukopis. Som zvedavá na ich reakcie – budem vďačná, ak nejaké budú. Mnohí lekári sú vášniví čitatelia, niektorí dokonca sami píšu. Lekárom imunológom bol aj jeden z najprekladanejších českých básnikov Miroslav Holub, ktorý v písaní takisto využíval medicínske metafory. Napríklad názov jednej z jeho zbierok je Syndrom mizející plíce.   V čom tkvie to kúzlo, keď sa odrazu z lekárskej správy stane báseň? Reč medicíny ma fascinuje už veľmi dlho. Lekári používajú množstvo metafor, či už pri vysvetľovaní priebehu ochorení, opisoch reakcií tela pri liečbe, alebo aj pri obyčajnej charakteristike chorôb. Niektoré lekárske metafory sú dokonca veľmi invenčné. Chorobopisy či kazuistiky sú pre mňa silné najmä preto, že sa sústredia na symptómy, na špecifické prejavy, ktoré sú z poetického hľadiska vlastne metonymiami – teda výrazmi alebo obrazmi, ktoré vznikli prenesením významu nie na základe podobnosti, ako je to v prípade metafory, ale na základe logickej súvislosti. Tým, že sa lekárske texty zameriavajú na jednotlivé príznaky ochorenia, podstatné z medicínskeho hľadiska, väčšinou ich nechápeme ako portréty konkrétnych ľudí. Lenže za každou anamnézou, za každým chorobopisom nie je len súhrn príznakov, ale celý človek. Ako sa bude javiť, keď sa naň pozeráme len z hľadiska lekárskej správy? Niekedy v takýchto portrétoch nástojčivo vystúpi do popredia sociálny rozmer, inokedy svojská povaha pacienta. V mojich básňach dominujú opisy symptómov, následne z nich však rekonštruujem komplexnejší portrét jednotlivcov, spoločnosti či ľudského údelu. Nedávno som čítala, že imunita má na náš život oveľa väčší dosah, než sa predpokladalo. Zjednodušene povedané, riadi aj naše správanie, socializáciu, vzťahy s druhými ľuďmi. Vedeli ste to alebo ste tento objav zakomponovali do vašej zbierky intuitívne? Moje vedomosti o imunológii sú veľmi kusé. Samozrejme, že čítam popularizačné texty, z niektorých dokonca vychádzam. Pri písaní som však imunitu chápala veľmi všeobecne, ako schopnosť organizmu odolávať škodlivým látkam alebo infekciám, a v prenesenom význame ako odolnosť jedinca proti akýmkoľvek vplyvom, ktoré zasahujú jeho zdravie a rovnováhu: teda ako odolnosť proti spoločenským neduhom, samote alebo proti ničivým emóciám. Rovnako fascinujúca ako táto imunita je pre mňa aj jej nedostatok či zlyhávanie. Doteraz ste vydali tri básnické zbierky a ako ste mi raz spomínali, nikdy to nebolo jednoduché, každá zbierka – ak to tak môžeme nazvať – vás stála niečo v osobnom živote. Imunita nebola výnimkou. Dokážete o tom vôbec hovoriť? Máte pravdu, hovorí sa mi o tom veľmi ťažko. Poéziu píšem výlučne z nutnosti, ako reakciu na to, čo vnímam a čo nedokážem spracovať. Možno to bude znieť pateticky, ale v procese písania som s ním stotožnená, žijem výlučne v ňom. V prípade Imunity to bola skúsenosť extrémnej empatie, ktorá možno prispela k tomu, že som nakoniec ochorela aj ja. Nie je vzácnosťou, keď napríklad osoby, ktoré doopatrujú chorého blízkeho, následne samy ochorejú. Fyzické a duševné vypätie človeka, ktorý žije v blízkosti chorých a zomierania je obrovské. A je ešte väčšie, ak človek dá voľný priebeh empatii, alebo ak toto vypätie nemá čím vyvážiť. Človek skrátka nemôže zomierať spolu so zomierajúcim – tým mu nijako nepomôže. Pri písaní Imunity som si to ešte neuvedomovala. Svoju vlastnú chorobu som však, paradoxne, prežívala oveľa vecnejšie a tlmenejšie než písanie o chorobách iných.  Ako ste vlastne zistili, že máte vážnu diagnózu? Vďaka preventívnej prehliadke? Celkom jednoducho, ako väčšina mladších žien s karcinómom prsníka: nahmatala som si hrčku. Už predtým som mávala problém s cystami, takže som ju chvíľu len pozorovala. Nezmenšovala sa, naopak, dokonca som si v podpazuší objavila ďalšiu. To neveštilo nič dobré, a tak som zašla k lekárovi. Ten zostal pokojný, tvrdil, že to zrejme bude adenofibróm. Boli prázdniny, dal mi lístok na sonografiu s odporúčaním, aby som sa objednala v septembri. Po ultrazvukovom vyšetrení to už išlo rýchlo: mamografia, biopsia, diagnóza, chemoterapia, operácia, ožarovanie. Nebol to ľahký školský rok. V čom vás choroba zmenila? Keď si človek náhle a intenzívne uvedomí svoju konečnosť, zmení sa všetko. Zostrí sa mu vnímanie, náhle sa ponorí výlučne do prítomnosti. V takých chvíľach je opojné aj jedlo alebo obyčajný pohľad z okna, čo už potom trávenie času s partnerom či dieťaťom! Keď som pochopila, že ešte nezomieram, ale mám šancu sa vyliečiť, začali fungovať aj iné mechanizmy. Môj manžel v jednej chvíli takmer sklamane skonštatoval, že choroba toho zmenila len veľmi málo. V každom prípade však zmenila môj prístup k niektorým veciam. Som menej úzkostlivá, menej náročná. Vďačnejšia. Pochopila som, že mám okolo seba mnoho ľudí, ktorí sú mi ochotní pomôcť. Prestala som žiť v nedôvere, s predstavou, že druhým prekážam alebo stojím v ceste. Alebo že musím myslieť na všetky eventuality, na komplikácie, ktoré by sa mohli vyskytnúť, prípadne, že sa musím za každú cenu vypnúť k výkonu, aj keď už skutočne nemám ani štipku energie. A v tom je veľké oslobodenie. Mária Ferenčuhová (40) vyštudovala Filmovú a televíznu fakultu VŠMU v Bratislave, kde v súčasnosti pôsobí ako docentka so zameraním na teóriu a dejiny dokumentárneho filmu. Je autorkou odbornej publikácie o filme a histórii Odložený čas. Venuje sa prekladaniu z francúzštiny, študovala lingvistiku na École des hautes études en sciences sociales v Paríži, a písaniu poézie.  Vydala básnické zbierky Skryté titulky (2003), Princíp neistoty (2008), Ohrozený druh (2012) a aktuálne jej vychádza kniha poézie, ktorú nazvala Imunita. Je vydatá a má deväťročného syna Tea.  Vizáž a styling: Barbora Yurkovic


Pau Gasol sa dohodol na ročnej zmluve s Portlandom

Španielsky veterán naposledy pôsobil v Milwaukee.

NEW YORK. Španielsky basketbalista Pau Gasol sa dohodol na ročnom kontrakte s klubom zámorskej NBA Portlandom Trail Blazers. Ako informoval portál ESPN, ročne by mal zarobiť 2,6 milióna dolárov. Tridsaťdeväťročný pivot dohodu potvrdil na sociálnej sieti. "Som naozaj rád, že môžem oznámiť, že nasledujúcu sezónu, už moju 19. v NBA, budem hrať za Trail Blazers. Som pripravený a šťastný, že sa stanem súčasťou jedného z najlepších tímov v lige," napísal 6-násobný účastník zápasu All star. Gasol naposledy pôsobil v Milwaukee. V minulej sezóne tam odišiel zo San Antonia, ale za Bucks odohral len tri zápasy a následne utrpel zranenie, ktoré mu ukončilo sezónu. Spolu za Spurs a Bucks v ročníku 2018/2019 absolvoval 30 duelov s priemerom 3,9 bodu a 4,6 doskoku na zápas. Počas dlhej a úspešnej kariéry v NBA ešte pôsobil v kluboch Memphis Grizzlies, Los Angeles Lakers či Chicago Bulls. S Lakers vyhral dvakrát majstrovský titul. Celkovo má v kariére v profilige priemer 17 bodov, 9,2 doskoku, 3,2 asistencie a 1,6 bloku na zápas.


STĹPČEK ŠÉFREDAKTORKYDubovcová hovorila, aj keď ju nepočúvali

Slovensko potrebuje niekoho, kto definície ľudských práv nebude ohýbať podľa toho, komu sa chce páčiť Richard Sulík alebo Robert Fico.

V časoch, keď politici vystavujú svoje hnedasté názory na obdiv ako druh novodobej cnosti krajina, potrebuje odhodlaného verejného ochrancu práv. Viac než kedykoľvek predtým. Potrebuje protiváhu k štvavým vyhláseniam o tých, ktorí sú vraj nezlučiteľní s tým, čo tlieskajúca väčšina označí za „našu kultúru“. Slovensko potrebuje niekoho, kto definície ľudských práv, ktoré z nás ešte stále robia demokratickú a európsku krajinu, nebude ohýbať podľa toho, komu sa chce páčiť Richard Sulík alebo Robert Fico. Žijeme v časoch, keď sa opäť siaha po kolektívnej vine. S ľahkosťou, ako keď si niekto naordinuje analgetikum na chronickú bolesť, ktorú môže vyliečiť len pozitívna vízia pre krajinu. Hnedasté reči o „neprispôsobivých Rómoch“ alebo o moslimských deťoch, ktorých by sa tu nemalo rodiť viac než tých slovenských, bolesti Slovenska nevyliečia. Ombudsmanka Jana Dubovcová neprestala hovoriť o segregácii znevýhodnených detí, o neprimeraných zásahoch polície proti Rómom alebo o nedostatočnom vymedzovaní sa politikov proti extrémizmu, ani keď ju tí, čo vládnu, počúvať nechceli. Ak ju vláda nahradí niekým bez odhodlania skutočne chrániť práva ľudí bez hlasu, tak krajina dobrovoľne odovzdá ďalšiu časť verejného priestoru tým, pre ktorých sú ľudské práva len prekážkou. K ich hnedastému úspechu.


Pre deti a tehotné ženy z okolia Notre-Dame odporučili kvôli olovu krvné testy

Pri požiari z 15. apríla sa uvoľnilo do ovzdušia veľké množstvo olova.

PARÍŽ. Parížski zdravotníci vyzvali tehotné ženy žijúce v okolí katedrály Notre-Dame, aby si dali zistiť hladinu olova v krvi. Rodičom detí do siedmich rokov taktiež odporučili, aby svoje ratolesti za týmto účelom vzali k lekárovi. Informovali o tom v utorok agentúry AFP a AP s tým, že obavy zdravotníkov vyvoláva množstvo olovených častíc, ktoré sa po aprílovom požiari katedrály uvoľnili do ovzdušia. Zdravotníci zverejnili takéto "preventívne" odporúčanie po tom, ako jednému dieťaťu žijúcemu na parížskom ostrove Ile de la Cité, kde leží aj Notre-Dame, našli v krvi zvýšené množstvo olova. Prípad už začali vyšetrovať príslušné úrady, ktoré sa pokúšajú zistiť, či mohlo zvýšenú hladinu olova zapríčiniť aj niečo iné, než zmienený požiar, píše AFP. Pri požiari z 15. apríla sa uvoľnilo do ovzdušia veľké množstvo olova, keďže krov gotickej katedrály Notre-Dame a štíhla veža, ktorých časti zhoreli alebo sa zrútili, obsahovali stovky ton tohto kovu. Olovené časti sa tak dostali do ovzdušia i pôdy v okolí katedrály. Podľa úradov pre verejnosť vo všeobecnosti nepredstavujú zdravotné riziko. Niektoré ulice a chodníky v bezprostrednom okolí katedrály sú však pre verejnosť neprístupné a ľudia, ktorí žijú v bytoch blízko pri Notre-Dame, boli inštruovaní, ako majú vo svojich domácnostiach upratovať, aby predišli rizikám.


Erdogan volal s Merkelovou, kancelárka chce peniazmi EÚ pomôcť sýrskym utečencom

Obe krajiny sa pokúšajú napraviť vypäté vzťahy.

ANKARA. Turecký prezident Recep Tayyip Erdogan vo štvrtok telefonicky hovoril s nemeckou kancelárkou Angelou Merkelovou, pričom obe krajiny sa pokúšajú napraviť vypäté vzťahy. Informovali o tom nemenovaní predstavitelia z Erdoganovho úradu. Merkelová v telefonáte prisľúbila, že bude pracovať na urýchlení poskytnutia financií Európskej únie, vyčlenených na pomoc sýrskym utečencom v Turecku. Merkelová a Erdogan hovorili aj o dôležitosti spolupráce v boji proti teroristickým skupinám, vrátane kurdských povstalcov. Lídri sa tiež dohodli na zintenzívnení diskusií po tom, ako vznikne nová nemecká vláda. Napätie medzi oboma krajinami spôsobilo množstvo záležitostí, napríklad uväznenie niekoľkých Nemcov pre obvinenia súvisiace s terorizmom v Turecku po neúspešnom pokuse o prevrat v roku 2016. Turecko obviňuje Nemecko aj z poskytovania útočiska kurdským povstalcom, uviedla tlačová agentúra AP.


Dúbravka je z fanúšikov Newcastle nadšený: Bolo to pre mňa niečo špeciálne

NEWCASTLE. Fanúšikovia Newcastlu United vyjadrili veľkú podporu a poctu slovenskému futbalovému brankárovi Martinovi Dúbravkovi. Ten sa zaskvel ôsmym čistým kontom v sezóne pri víťazstve Newcastle v sobotňajšom zápase 27. kola anglickej Premier League proti Huddersfieldu (2:0) a odčinil sa za nešťastnú remízu v predošlom kole na pôde Wolverhamptonu Wanderers (1:1), keď nešťastne inkasoval v nadstavení. Priaznivci "čierno-bielych" napriek tomu počas zápasu viackrát hlasno skandovali jeho meno a vyjadrili tak, že reprezentant SR patrí medzi ich obľúbencov a plne mu dôverujú. To po zápase dojalo aj 30-ročného rodáka zo Žiliny. "Bolo to pre mňa niečo úžasné. Akonáhle som vyšiel na ihrisko, dočkal som sa veľkej podpory ako každý z našich hráčov. Fanúšikovia v tomto meste sú špeciálni a neustále za vami stoja. Ich podporu cítime nielen v domácich zápasoch, ale aj v tých na ihrisku súpera." ,,Preto som šťastný, že po stretnutí sme mohli sláviť ohromne dôležitú výhru," povedal po zápase Dúbravka, ktorého citoval web chroniclelive.co.uk. K úspešnej nule mu dopomohol aj fakt, že sobotňajší súper Newcastlu vyslal za 90 minút do priestoru bránky domáceho tímu iba jednu strelu. "Musím pochváliť aj gólmana súpera Jonasa Lossla, ktorý svoj tím dlho držal v hre o body. To, že som v zápase nepredviedol takmer žiaden zákrok, je ukážkou dobrej práce celého tímu." ,,Vybudovali sme si sebavedomie a chceme zopakovať niečo podobné aj v utorňajšom zápase proti Burnley," doplnil Dúbravka, ktorého tím sa vzdialil od zostupovej zóny. Aktuálne sa s 28 bodmi nachádza na 15. priečke v priebežnej ligovej tabuľke.


Kto ohlásil kandidatúru na post primátora Bratislavy?

Komunálne voľby budú v sobotu 10. novembra.

BRATISLAVA. O post bratislavského primátora zabojuje desať kandidátov. Komunálne voľby sa uskutočnia v sobotu 10. novembra 2018. Voľba primátora je jednokolová. Za poslancov zastupiteľstva budú zvolení kandidáti, ktorí získajú vo volebnom obvode najviac platných hlasov. Za starostu alebo primátora bude zvolený ten kandidát, ktorý získa najviac platných hlasov. Pri rovnosti hlasov sa podľa zákona vykonajú nové voľby. V minulých voľbách primátora získal v Bratislave Ivo Nesrovnal 50 630 hlasov. Za ním skončil bývalý primátor Milan Ftáčnik so ziskom 40 481 hlasov (tento síce rok kandidatúru zvažoval, ale napokon bude kandidovať len na poslanca mestského zastupiteľstva vo volebnom obvode Petržalka) a Milan Kňažko získal 35 562 hlasov. Viktor Béreš bol poslancom Národnej rady SR od septembra 2003 za Alianciu nového občana (ANO) Pavla Ruska. Do parlamentu nastúpil ako náhradník na neuplatňovaný mandát poslanca Františka Tótha. V roku 2005 po rozkolev strane z ANO odišiel a vzdal sa aj funkcie poslanca. Je predesom strany Nezávislosť a jednota (NAJ). Kandidatúru zvažovali aj: Bývalý primátor Milan Ftáčnik. Namiesto o primátorské kreslo zabojuje o dôveru vo voľbách na poslanca mestského zastupiteľstva vo volebnom obvode Petržalka. "Po zrelej úvahe som sa rozhodol, že v komunálnych voľbách 2018 nebudem kandidovať za primátora hlavného mesta. Týmto rozhodnutím chcem prispieť k tomu, aby sa netrieštili hlasy a aby najlepší z doteraz ohlásených kandidátov nahradil súčasného primátora Iva Nesrovnala," zdôvodnil svoje rozhodnutie Ftáčnik. Ani starosta Záhorskej Bystrice Jozef Krúpa nebude kandidovať na primátora. O podpore rokovals opozíciou, ale OĽaNO, SaS a Sme rodina sa postavili za starostu Vajnor Jána Mrvu. Krúpa chce preto vo voľbách v novembri obhájiť svoj starostovský post. "Som ôsmy rok starostom Záhorskej Bystrice. Za toto obdobie sa veľa vecí podarilo urobiť v prospech obyvateľov našej mestskej časti. Niektoré dôležité projekty však zostali nedokončené. V tejto súvislosti cítim záväzok voči obyvateľom Záhorskej Bystrice," povedal.


Ministerstvo zdravotníctva plánuje posilnenie hospicov

Rezort navrhuje verejnú minimálnu sieť pre hospic a mobilný hospic.

BRATISLAVA. Ministerstvo zdravotníctva (MZ) SR plánuje posilnenie hospicov. Ako uviedla pre agentúru SITA hovorkyňa rezortu Zuzana Eliášová, navrhujú verejnú minimálnu sieť pre hospic a mobilný hospic, v ktorej budú najmenej dva hospice na územie samosprávneho kraja s minimálnym počtom lôžok spolu na celé územie SR 286 a jeden mobilný hospic na územie okresu. Posilnenie hospicov víta aj hlavná odborníčka MZ pre ošetrovateľstvo Helena Gondárová-Vyhničková.Ako ďalej informovala hovorkyňa, verejná minimálna sieť podľa aktuálne platného nariadenia vlády pre hospic a mobilný hospic je ustanovená najmenej jedným hospicom a jedným mobilným hospicom na územie samosprávneho kraja. Hospic je určený na poskytovanie následnej ústavnej zdravotnej starostlivosti osobe s nevyliečiteľnou a zároveň pokročilou a aktívne postupujúcou chorobou, ktorá spravidla vedie k smrti. Eliášová vysvetlila, že cieľom zdravotnej starostlivosti poskytovanej v hospici je zlepšenie kvality života, zmiernenie utrpenia a stabilizácia zdravotného stavu. Hovorkyňa tiež pripomenula. že tieto zariadenia aktuálne nemajú ani definovaný počet lôžok. Hlavná odborníčka MZ pre ošetrovateľstvo Helena Gondárová-Vyhničková v reakcii pre agentúru SITA uviedla, že posilnenie hospicov vníma pozitívne. “Našimi pozíciami na rebríčku chorobnosti sa nemôžeme chváliť, demografický vývoj slovenskej populácie poukazuje na jej starnutie. Toto sú len dve skutočnosti, ktoré poukazujú na potrebu podporovania a rozvíjania následnej a dlhodobej starostlivosti, ku ktorej patrí aj hospicová starostlivosť,” konštatovala.Či bude po posilnení hospicov aj dostatok sestier, podľa nej nezávisí len od sestier, ale v prvom rade od vôle (predovšetkým politickej) mať dostatok sestier. “Najefektívnejší model ošetrovania je štvorstupňové ošetrovateľstvo s troma úrovňami sestier plus zdravotníckym asistentom. Zdravotnícky asistent má poskytovať základnú ošetrovateľskú starostlivosť - hygiena, polohovanie, kŕmenie. A práve tieto činnosti sú v hospicovej starostlivosti veľmi potrebné,” uviedla hlavná odborníčka. Preto podľa nej treba zabezpečiť aj dostatok týchto pracovníkov.“Sestra má vykonať odborné výkony, ktoré iní pracovníci nemôžu vykonať a má viesť celý tím pracovníkov, ktorí zabezpečia predovšetkým základnú ošetrovateľskú starostlivosť. Tu nastáva otázka, či naozaj chceme dostatok pracovníkov na umývanie, polohovanie, kŕmenie, lebo v zahraničí im stačí odborná príprava do jedného roka a na Slovensku štyri roky,” uviedla Gondárová-Vyhničková.“Určite je to žiadaná zmena a som toho názoru, že sieť hospicov bude potrebné ešte viac navýšiť. Predovšetkým mobilných hospicov. Tu bude potrebné získať sestry pre odborné činnosti, lebo základná ošetrovateľská starostlivosť je pacientom poskytovaná v domácom prostredí, ” konštatovala hlavná odborníčka. Zmena počtu hospicov vyplýva z informatívneho návrhu vykonávacieho predpisu o verejnej minimálnej sieti poskytovateľov zdravotnej starostlivosti, ktorý je priložený k návrhu novely zákona o zdravotných poisťovniach, dohľade nad zdravotnou starostlivosťou. Tá je aktuálne v pripomienkovom konaní a jej hlavnými témami sú stratifikácia a následná zdravotná starostlivosť. “Všetky vykonávacie predpisy, ktoré súvisia so stratifikáciou a sú momentálne ako prílohy pripojené k legislatívnemu zneniu, budú do pripomienkových konaní zaradené po schválení legislatívnych úprav vládou SR, ” informovala hovorkyňa MZ.


Demonštranti vo Francúzsku rozbíjali výklady, spacifikovala ich až polícia

PARÍŽ. K zrážkam medzi demonštrantmi a políciou došlo v utorok v Paríži, kde skupina zamaskovaných radikálnych mladých demonštrantov využila pouličné protesty organizované v rámci štrajku železničiarov a začala rozbíjať výklady na bankách a obchodoch. K incidentu došlo neďaleko stanice Saint-Lazare, ktorá je jednou zo šiestich veľkých železničných staníc v Paríži. Podľa agentúry Associated Press polícia následne niekoľkých mladíkov zatkla. Podľa parížskej polície nedošlo na strane demonštrantov ani na strane polície k žiadnym zraneniam.


Tisíce ľudí podpísali petíciu. Novozélandský zákon o zbraniach má aj odporcov

V noci na stredu schválili poslanci zákon v prvom čítaní.

WELLINGTON. Poslanci novozélandského parlamentu schválili v noci na stredu (SELČ) v prvom čítaní vládny návrh zákona, ktorý má zakázať predaj a používanie takých druhov zbraní, aké boli použité pri marcovom útoku na dve mešity v meste Christchurch. Útok si vyžiadal 50 obetí na životoch. Ako informovala agentúra AP, návrh zákona podporili v parlamente liberálni i konzervatívni poslanci. Proti prijatiu návrhu hlasoval len jeden z 120 poslancov. AP podotkla, že išlo o prvé z troch hlasovaní o tomto návrhu zákona. Minister pre záležitosti polície Stuart Nash nedávno oznámil, že ak poslanci navrhovaný zákon schvália - čo sa očakávalo -, platiť začne od 12. apríla. Zákon má zakázať predaj a vlastníctvo poloautomatických zbraní a veľkokapacitných zásobníkov. Týka sa aj poloautomatických brokovníc s odnímateľnými zásobníkmi a brokovníc s viac než piatimi nábojmi. Plánované zmeny sa však nemajú vzťahovať na druhy zbraní, ktoré často využívajú miestni farmári a poľovníci, vrátane poloautomatických zbraní kalibru .22, ani na menšie zbrane do desiatich nábojov a brokovníc s maximálnym počtom päť nábojov. Väčšina novozélandskej verejnosti, šokovaná brutalitou útokov v mešitách v Christchurchi, vládny návrh zákona podporuje, ale viac ako 14-tisíc ľudí medzičasom podpísalo petíciu, v ktorej sa uvádza, že navrhované zmeny sú "nespravodlivé" voči občanom "poslušným zákonu". Vyčítajú tiež, že zákon vznikol narýchlo a "pod tlakom emócií". Vláda premiérky Jacindy Ardernovej ohlásila po útokoch v mešitách okamžitý zákaz väčšiny poloautomatických zbraní a avizovala, že pripraví a predloží nový zákon sprísňujúci v krajine pravidlá nákupu a držania zbrane. Predchádzajúce pokusy sprísniť zákony o zbraniach na Novom Zélande - v krajine so silnou zbrojnou lobby a kultúrou lovu - zlyhali.


SaS považuje vynucované spájanie strán za kontraproduktívne

Na spájanie strán vyzýva Kiska aj koalícia PS a Spolu.

BRATISLAVA. Strana Sloboda a solidarita (SaS) považuje vynucované spájanie sa strán za kontraproduktívne. Uviedol to predseda SaS Richard Sulík v reakcii na výzvy na spájanie sa, ktoré odzneli od koalície Progresívne Slovensko (PS) - Spolu a prezidenta Andreja Kisku, ktorý má založiť vlastnú stranu. SaS poukazuje za túžbu ľudí po zmene a zdôrazňuje potrebu vytvorenia funkčnej vlády z dnešných demokratických opozičných síl, ktorá vydrží minimálne dve volebné obdobia. Strana je pripravená byť súčasťou pozitívnej zmeny po najbližších parlamentných voľbách, ale hovorí o potrebe spojenectiev na základe hodnôt. Spolupráci s hodnotovo a programovo blízkymi stranami sa nebráni. "Vynucovanie spájania sa, ktorého sme dnes svedkami, je kontraproduktívne. Zasieva nevraživosť medzi politikmi demokratického tábora i medzi občanmi. Ak dnešné opozičné strany pod mediálnym tlakom dajú prednosť spájaniu sa bez ohľadu na hodnotovú a programovú zhodu, zadusia už v zárodku súťaž programov," uviedol Sulík. Súťaž programov je podľa neho potrebná, aby sa pre zložité problémy v spoločnosti našli tie najlepšie riešenia. Pripomína, že koalícia PS - Spolu nevznikla na základe silnej programovej zhody, ale preto, že samostatne by sa žiadna zo strán nedostala do parlamentu. Sulík tiež poukazuje, že jeho strana dlhodobo spolupracuje so stranou OKS a v tejto spolupráci, ktorá sa osvedčila, mieni pokračovať. Nevylučuje ani spoluprácu s inými stranami. "Ak sa na politickej scéne vyskytne ďalší subjekt, ktorý je nám programovo a hodnotovo blízky a zároveň má potenciál osloviť špecifickú vzorku voličov, sme otvorení o spolupráci s ním reálne hovoriť," doplnil Sulík. Dodáva, že jeho strana je spoľahlivou pravicovou a proeurópskou alternatívou. O spolupráci politických subjektov hovoril v pondelok (27. 5.) predseda PS Michal Truban a líder Spolu Miroslav Beblavý. Vyzvali prezidenta Andreja Kisku, aby s nimi spolupracoval pred parlamentnými voľbami. Dosluhujúci prezident Kiska, ktorý zakladá vlastnú politickú stranu, rovnako vidí potrebu spolupráce. Spojiť by sa však podľa neho nemali len tri politické subjekty. Reagovalo aj OĽaNO, ktoré považuje akékoľvek spájanie politických subjektov za prospešné. Hnutie je otvorené rokovaniam "s kýmkoľvek z dobrej strany brehu". O potrebe spolupráce hovorí aj mimoparlamentné KDH, ktoré však pozýva na ňu pozýva v roztrieštenom kresťansko-konzervatívnom priestore. Spoluprácu si nepredstavuje formou koalície, ale členstvom v hnutí. Potrebu spojenectva vníma aj neparlamemtná SMK. Chce ho však medzi organizáciami, ktorým záleží na rozvoji maďarskej komunity. SMK plánuje iniciovať vytvorenie spojenectva.


STĹPČEK ZUZANY KEPPLOVEJ(O)bludy

Konšpiračné žriedla pre politikov fungujú ako živá voda. Zombíkov prebrala k životu, mocných udržuje pri večnej volebnej mladosti.

Človek by si myslel, že konšpirátor hľadá mýtický výklad sveta z akejsi bezmocnosti. Spoločnosti a politike nerozumie, preto ich považuje za záludné. Sám v takomto svete môže len zdola a spoza okraja sledovať dianie a fantazírovať o spiknutiach a plánoch. No netreba plytvať ľútosťou. Lebo konšpirátor je dnes hrdá rasa. Verí, že názorová voľnosť ho tiež poveruje do všetkého fušovať, za nič neniesť zodpovednosť a hrdo sa mýliť. Panike, že overené – očkovanie, heliocentrizmus – dnes treba prácne dokazovať, neprepadáme. Ani sme si nefandili, že boju s poverami odtrúbilo. Čo je horšie, rozkývané základy poznania dávajú šancu takým vykladačom sveta, ktorí boli na pauze či dokonca na smetisku histórie. Módne pochybnosti o stavbe sveta ich vytiahli na svetlo. A konšpiračné žriedla pre politikov fungujú ako živá voda. Zombíkov prebrala k životu, mocných udržuje pri večnej volebnej mladosti. A to je ten skutočný moment desu, keď sa znovu politika začne napájať populárnymi omylmi a stratí potrebu viesť, zlepšovať. Keď voličovi stačí, že počuje zhora znieť svoj obľúbený blud. Akoby mu z rádia zahrali.


Deutsche Bank vníma brexit ako šancu pre Európsku úniu

Ak chceme byť úspešní, potrebujeme otvorené trhy, povedala šéfka banky.

FRANKFURT NAD MOHANOM. Šéfka Deutsche Bank pre reguláciu a členka správnej rady Sylvie Matheratová varuje pred atomizáciou európskych finančných trhov v dôsledku brexitu. Vystúpenie Británie však vníma ako šancu pre zvyšok Európskej únie (EÚ). EÚ by podľa nej mala brexit vnímať ako šancu na odstránenie existujúcich bariér a pokračovanie v realizácii bankovej únie, uviedla Matheratová. "Ak chceme byť úspešní, potrebujeme otvorené trhy." Matheratová predpokladá, že status Londýna ako dominantného finančného centra EÚ sa zmení. Britská metropola síce zostane dôležitým finančným centrom, keďže zákazníci budú aj v budúcnosti profitovať z prístupu na britský kapitálový trh - rovnako ako to aj dnes robia z New Yorku, Singapuru alebo Hongkongu. Avšak prinajmenšom dve mestá - Frankfurt nad Mohanom a Paríž - budú hrať vďaka brexitu väčšiu úlohu, myslí si Matheratová. "Zákazníci v EÚ budú musieť byť obslúžení z EÚ." Matheratová tiež varovala pred tvrdým brexitom. "Musíme zabrániť deformáciám trhu."